הוועדה לקידום מעמד האישה ולשוויון מגדרי, כנסת 25, פרוטוקול מספר 55, 2024-02-19 00:00

פנינה תמנו: בוקר טוב

פנינה תמנו:  אני רוצה לפתוח את הדיון

פנינה תמנו:  אני פותחת את הדיון במניעת אלימות במקומות ריכוז של תושבות ותושבים מפונים, זה לקח אותנו גם לסיפור של המוגנות, אנחנו מדברים על כל סוגי האלימות, אלימות פיזית, אלימות מינית

פנינה תמנו:  בדיון הקודם נחשפה תמונה שהיא מטרידה, לצד זאת ראינו שגם אחרי הדיון היו כמה מעצרים, כתבי אישום לדעתי, אנחנו גם נדווח על זה

פנינה תמנו:       כרגע אני מבינה שיש 56,000 מפונים, כשהמטרה שלנו זה לתת את מעטפת ההגנה והביטחון הפיזי, האישי, הנפשי, הרחבה ביותר תוך כדי שהמדינה מעורבת לפני ולפנים, כולל אני יודעת על עבודה שנעשתה, למשל בתחום הילדים

פנינה תמנו:  הייתה לי שיחה עם המועצה לשלום הילד, עם ורד, המנכ"לית של המועצה, אני יודעת שעשיתם שולחן עגול וגם נתתם כלים פרקטיים כדי להגן על ילדים, בתוכם ילדות, כדי שהמוגנות תהיה ברמה הכי הכי גבוהה כי הם תחת האחריות שלנו כמדינה

פנינה תמנו:       אבל לפני כן אני רוצה לאפשר לירדן גונן, אחותה של רומי, שנמצאת איתנו, לומר כמה מילים ולאחר מכן לאסתר ואחר כך קובי, כל אחד שיציג את עצמו, בבקשה

ירדן גונן: נעים מאוד, אני ירדן גונן, אני אחות של רומי גונן שעדיין 136 יום נמצאת בעזה, מוחזקת על ידי מחבלים

ירדן גונן:  אני חושבת שפעם אחרונה שהייתי בוועדה הזאת הייתה פה מיכל, אחותה הקטנה של נעמה לוי שחטופה, ילדה בת 16, שאחת מבקשותיה היו להציב תמונות של החטופות

פנינה תמנו: ושמנו

ירדן גונן: וממש התרגשתי להגיע לראות היום

ירדן גונן:  זה היה מזמן, אבל עדיין, אני מאוד שמחה לראות שיש כאן, זה צריך להיראות ככה בכל ועדה וכל מליאה בכנסת

פנינה תמנו: נכון

ירדן גונן: הם חלק מאיתנו, הם יכלו להיות אנחנו, הם יכלו להיות הילדים או האחים שלנו ואין סיבה שנתייחס לזה אחרת, אז תודה על זה

ירדן גונן:       אני מסתכלת פה על אמא שלי, המהממת, ויושבת לידי עומר, אחת החברות הכי טובות של רומי אחותי ומאחוריי ומצדדיי ומלפניי יושבות כל כך הרבה נשים חזקות שהן חזקות בנפש וחזקות בעשייה שלהן והדיון הזה הוא סופר חשוב למוגנות לנשים שנמצאות כרגע בבעיה ובמצוקה ואני כאן בשביל להזכיר את 19 הנשים, מתוכן 14 עדיין בחיים, שמחכות ובמצוקה יום יומית לרמת הדקות והשניות, רק מתוך העובדה שאנחנו אפילו לא יודעים מה קורה איתן ושמי שמחזיק אותן זה מחבלים שלא צריך שהם ייגעו בהן בשביל שהן ירגישו לא בטוחות

ירדן גונן:       אל תשכחו את זה ואני מקווה מאוד שכל יום אתם פותחים עם עצמכם בחוויה של איך אני הופכת או הופך את העולם הזה למקום יותר טוב, והשאלה השנייה היא איך אני מחזירה או מחזיר את החטופים והחטופות הביתה, כי זה הדבר שצריך להוביל אותנו בכל דבר

ירדן גונן:  הם האנשים שנמצאים עכשיו בבעיה, בשעה הזו ממש

ירדן גונן:  לא ברמה העתידית, לא בעוד שעתיים, עכשיו, ותמיד צריך לתעדף לפי סדר דחיפויות, מה הכי לחוץ, מה הכי מוגבל בזמן

ירדן גונן:       לפני שאני אסיים את דבריי אני רוצה דקה מזמנכם להקריא את השמות של 100 מתוך 134 חטופים שיש לנו כרגע בעזה, זה 100 שמות של אנשים שאישרו לנו להקריא אותם ולצערי לרשימה הזאת רק הולך ומתווסף זיכרונו לברכה

ירדן גונן:  ארבל יהוד, אריאל קוניו, עידן שתיוי, אלמוג מאיר ז'אן, יצחק איציק אלגרט, ג'ודי ויינשטיין ז"ל, גד חגי ז"ל, הירש גולדברג פולין, אברהם מונדר, כרמל גת, מתן צנגאוקר, אבינתן אור, אלמוג סרוסי, אנדרי קוזולוב, חנניה בלונקה, שלומי זיו, רן רני גווילי ז"ל, רון בנימין, יאיר יעקב ז"ל, אליה כהן, עומר שם טוב, רום ברסלבסקי, עדן ירושלמי, איתן הורן, אורן גולדין ז"ל, איתן אברהם מור, גיא אילוז ז"ל, אוריון הרננדס, דורון שטיינברכר, אוריאל ברוך, גדי מוזס, אילן וייס ז"ל, אלון אהל, אלעד קציר, אורי דנינו, בר אברהם קופרשטיין, יאיר הורן, אלקנה בוחבוט, אוהד בן עמי, אוהד יהלומי, יגב בוכשטב, חמזה אלזיאדנה, לירי אלבג, ירדן ביבס, אביתר דוד, אריאל ביבס, יוסף חיים אוחנה, דוד קוניו, טל חיימי ז"ל, אלכס לובנוב, דניאלה גלבוע, גיא גלבוע דלאל, אור לוי, כפיר ביבס, אלכסנדר סשה טרופנוב, דולב יהוד, מקסים הרקין, שירי ביבס, עודד ליפשיץ, מתן אנגרסט, צחי עידן, נעמה לוי, רומי גונן, מישל ניסנבאום, קית' שמואל סיגל, תמיר הדר ז"ל, עומר ונקרט, אלכסנדר דנציג, אליקים שלמה ליבמן, אורון שאול ז"ל, ביפין ג'ושי, פרחאן אלקאדי, הישאם א-סייד, אברה מנגיסטו, יוסי שרעבי ז"ל, אלי שרעבי, קרינה ארייב, עופר קלדרון, עמית אסתר בוסקילה, הדר גולדין ז"ל, עמרי מירן, שגב כלפון, חיים פרי, עמירם קופר, שגיא דקל חן, איתי סבירסקי ז"ל, יוסף אלזיאדנה, טל שוהם קורנגולד, ליאור רודאייף, נועה ארגמני, עומר נאוטרה, תמיר נמרודי, יורם מצגר, גלי ברמן, זיו ברמן, אגם ברגר, איתי חן, נדב פופלוול, עידן אלכסנדר, ניק בייזר, נמרוד כהן, שלמה אסעד מנצור, שי לוינסון, עוז דניאל

ירדן גונן:       מתוכם 19 נשים, 14 נשים עוד בחיים

ירדן גונן:  בבקשה, תעשו כל מה שאתם יכולים כדי שאחותי וכל ה-133 אחרים יהיו פה בהקדם האפשרי

ירדן גונן:  תודה

פנינה תמנו: תודה, ירדן

פנינה תמנו:  אסתר בוכשטב

אסתר בוכשטב: אני אסתר, אמא של יגב

אסתר בוכשטב:  אני יכולה להגיד שאחרי שירדן קראה את הרשימה הלב שלי מתכווץ עוד יותר ממה שהוא מתכווץ ביום יום

אסתר בוכשטב:  התמונות של האנשים, אני לא יודעת אם כולכם מכירים את האנשים האלה שירדן קראה בשמם, אנחנו כבר מכירים את כולם

אסתר בוכשטב:  אנחנו חלק מהמשפחה הזאת של החטופים וכל שם שירדן קראה אנחנו מכירים אותו, את המשפחה, את המקום ממנו הוא נחטף, את הסיפור שלו, את הקושי שמלווה את המשפחה

אסתר בוכשטב:  זה קורע, זה קשה

אסתר בוכשטב:       לצערי הרב ב-136 ימים שאנחנו באירוע הזה אנחנו נפרדים, נפרדנו מעוד חטופים שהיו בחיים והם כבר לא בחיים

אסתר בוכשטב:  הסיפור הזה הוא קשה ואני מבקשת מכל אחד שיושב פה שיחשוב איך הוא יכול לעשות מעשה כדי לשנות את התמונה הזאת, שהסיפור הזה לא יהיה סיפור של המשפחות

אסתר בוכשטב:  אנחנו המשפחות נאבקות, אנחנו נאבקים כל יום, כולנו בסיפור הזה, אף אחד מאיתנו לא בחיים הרגילים שלו, כולנו במאבק, אבל אנחנו לא חושבים שהמאבק הזה הוא המאבק שלנו לבד, המאבק הזה הוא של כל המדינה והמדינה צריכה לקחת על המאבק הזה אחריות

אסתר בוכשטב:       אני תושבת העוטף, אני באה מקיבוץ נירים, הבן שלי נחטף מקיבוץ נירים, מהבית שלו, אני הייתי ביום הזה בנירים

אסתר בוכשטב:  אני חושבת ואני יודעת, אני לא רק חושבת, אני יודעת, ויש פה עוד אנשים מהעוטף, שלא יוכל להיות שיקום לעוטף אם החטופים יהיו מעבר לגדר

אסתר בוכשטב:  זה מעבר לגדר, אנחנו גרים בגבול, אנחנו מכירים את הגבול, אנחנו לא נוכל לחזור לבתים שלנו אם הבנים שלנו, ההורים, הילדים, החברים, אם כל מי שנמצא שם יישאר, אם המדינה לא תיקח אחריות ותמלא את הערך הכי חשוב בעיניי של ערבות הדדית ואחריות לביטחון התושבים

אסתר בוכשטב:       אני חושבת שהעוטף נמצא בכאוס כל כך גדול, כל מה שקורה עם המפונים, אני לא חושבת שאפשר יהיה לפתור את הסיפור הזה לפני שיחזירו את החטופים הביתה ואני מבקשת מכל מי שיכול שיעשה מעשה כדי לקדם את העסקה שתחזיר אותם, את מי שעוד בחיים כשהוא בחיים, כי הם נמצאים במצבים מאוד מאוד קשים

אסתר בוכשטב:  תודה

פנינה תמנו: תודה, אסתר

פנינה תמנו:  את אמרת: אל תיתנו לזה להיות רק הסיפור שלנו

פנינה תמנו:  אולי זה הסיפור הפרטי שלכם, אבל זה הסיפור הלאומי של כולנו

פנינה תמנו:  אני אומרת לך, 99% ויותר מעם ישראל איתכם, מחבק אתכם

פנינה תמנו:  אני יודעת שעברו ימים לא פשוטים, כולל התחושה שיש איזה סוג של מתקפה, ואני שמעתי גם את הדברים של חיים רובינשטיין, הדובר של מטה המשפחות, אין מקום בשום צורה, בשום דרך, שתרגישו מותקפים או שתרגישו לבד, אנחנו איתכם

פנינה תמנו:  ומעבר לכך, כמקבלי ומקבלות ההחלטות, אתם צודקים, מכאן אנחנו צריכים כל הזמן לצאת ולראות מה אנחנו עשינו, כל אחד ואחד, מה שבגלוי ומה שבסתר

קובי בן עמי: שלום לכולם

קובי בן עמי:  לא קל לעלות אחרי מה שהיה פה עכשיו

קובי בן עמי:  אני אח של אוהד בן עמי, שכולם יראו, נחטף מקיבוץ בארי, ככה, כמו שאתם רואים, בבוקסר, טישרט קרועה

פנינה תמנו: תמונה מאוד מפורסמת

קובי בן עמי: כן, שיצאה מהטלגרם של חמאס

קובי בן עמי:  אשתו של אחי, רז, נחטפה איתו גם באותה שבת ארורה

קובי בן עמי:  רז חזרה מהשבי אחרי 54 ימים, מבועתת, מבוהלת, מרוסקת, תהליך השיקום של רז עדיין לא החל כי אח שלי לא פה והמשפחה שלנו חצויה כמו משפחות של 134 אנשים

פנינה תמנו: הוא היה איתה בשבי?      

קובי בן עמי: לא, אנחנו לא יודעים עליו כלום, רק אחרי שבועיים קיבלנו אות חיים מהצבא ומאז אין לנו מושג

קובי בן עמי:  אנחנו פשוט מרוסקים כמו כל שאר 134 המשפחות

קובי בן עמי:  מה שאני רוצה לבקש ממכם בתור חברי כנסת זה בקשה אחת צנועה, ממש צנועה, כל יום שאתם באים למשרד, לישיבות, תחשבו על דבר אחד, מה אתם יכולים לעשות למענם שהם כבר 136 ימים נמצאים בתנאי תופת, לא יודע איך להגדיר את זה אפילו

קובי בן עמי:  מעשה אחד שאתם יכולים לעשות, שאתם יכולים לבחור אותו, כדי שיעזור לנו להחזיר אותם הביתה

קובי בן עמי:       בקשר לאיזה עסקה שמתגבשת, אני רוצה מפה להעביר מסר לחברי הכנסת ולשרים, במשפט אחד, שיהיה חד וברור, כי החיים של אחי ושל עוד 134 חטופים, תלויים בהצבעה שלכם, ביד שלכם, באצבע שלכם, כל שר יצביע על עסקה כאילו ילדיו שלו היו בשבי החמאס

קובי בן עמי:  זה מה שאני רוצה להגיד

קובי בן עמי:  תודה

פנינה תמנו: תודה רבה

פנינה תמנו:  תודה שאתם כאן, תודה שאתם באומץ רב משמיעים את הדברים שלכם ואני רק יכולה לשלוח מכאן חיבוק ולקחת גם את הדברים שאתם אומרים מכאן כמה צעדים קדימה, כל אחד ואחת מאיתנו, כמו שאמרתי

פנינה תמנו:       אני חוזרת במעבר חד לדיון שלנו, מניעת אלימות במקומות ריכוז של תושבים מפונים

פנינה תמנו:  זה דיון המשך כאשר בפעם הקודמת דיברנו על תלונות, אלימות שקרתה במלונות, כולל נתונים שהמשטרה סיפקה לנו

פנינה תמנו:  משרד רוה"מ, גם ביקשתי מכם לכתוב כמה דגשים

פנינה תמנו:  אני אתחיל עם המשטרה, עם תמונת מצב שאני מקווה שהיא יותר ברורה

פנינה תמנו:  אז דיברנו על הקטגוריות של סעיפי העבירה, יותר קיבלנו תמונת מצב על קרוב משפחה או זיקה של קרוב משפחה וביקשתי לרדת לרזולוציות גם של אדם זר שפגע או מצא קורבנות בתוך המלונות

פנינה תמנו:       אנחנו גם נחשפים לפרסומים, בתוך עמנו אנחנו חיים, פרסומים שהם מאוד מזעזעים, אבל זה דיון חשוב, זה דיון נחוץ, אין דרך אחרת לקיים אותו מעבר כמובן לעבודה של הממשלה שזה בהובלה של משרד רוה"מ והבנה אחר כך גם מנציגי משרד רוה"מ והרווחה מה נעשה בתכלול ובאיזה היקף אתם באמת מבצעים צעדים

פנינה תמנו:  גם קודם ציינתי למשל שאפשר לגזור מהמסקנות של ועדה שישבה עם המועצה לשלום הילד ודיברה על מוגנות של ילדים, נתבקשו כמה צעדים, כמו לשים מאבטח בכל מלון

פנינה תמנו:  מה קורה עכשיו כשאנחנו רואים שיש מלונות שהופכים להיות תמהיל, של מצד אחד אנשים שבאים לנפוש אל מול מפונים

פנינה תמנו:  נתחיל עם המשטרה עם נתונים

מירב שץ: מבחינתנו, מאחר שנדרשנו לנתונים מפורטים, יושבת פה נציגת אגף החקירות

פנינה תמנו: שהיא מוכרת לכולנו

פנינה תמנו:  רק להציג את השם המלא והטייטל בבקשה, לפרוטוקול

אורית דנין: בוקר טוב

אורית דנין:  קצת קשה

אורית דנין:  אני מתרגשת, אני חייבת לומר

אורית דנין:  אורית דנין, מדור נפגעי עבירה במשטרת ישראל, תחום העיסוק שלי זה ראש חוליית עבירות מין

פנינה תמנו: רפ"ק

אורית דנין: כן

אורית דנין:  מה שעשינו זה פילחנו נתונים לפי מיקום העבירה, בית מלון

פנינה תמנו: לא להגיד שמות של בתי מלון, אתם יכולים להגיד מרכז, צפון, להשתדל גם לזה לא להיכנס

אורית דנין: אני לא נכנסת

אורית דנין:  אני רק רוצה להגיד את הנקודות העיקריות, מאיפה שאבנו את הנתונים

אורית דנין:  המיקום, בית מלון, לקחנו את הרשויות המפונות כדי לדייק את זה ולקחנו את סל עבירות המין, יצא לנו - - -     

פנינה תמנו: רגע, רגע, אז דיברנו גם על זה

פנינה תמנו:  אם בוצעה עבירה במקום X והבן אדם במקור משדרות זה לא רלוונטי שהוא במקור משדרות כי בסוף התלונה מוגשת במקום העבירה

אורית דנין: נכון, לקחנו את כל הארץ, בתי מלון, וכדי לדייק בין מי שהוא לא מפונה לבין מי שהוא נופש במלון אז לקחנו את הרשויות המפונות ופילחנו ויצא לנו תשעה תיקי עבירות מין, מהטרדה מינית - - -     

פנינה תמנו: לא הצלחתי להבין

פנינה תמנו:  מה זה לקחתם? לקחתם את כל השמות של ה-120,000?      

אורית דנין: לא, רשות

אורית דנין:  קרית שמונה, שדרות, מיקום, הכתובת הקבועה של אותו בן אדם

פנינה תמנו: לקחתם תלונות

אורית דנין: לקחנו תיקים, אנחנו מנהלים תיקי חקירה

פנינה תמנו: לקחתם תיקים מאותן ערים שיש מלונות?      

אורית דנין: לא, רשמנו מקום ביצוע העבירה, יש מקום ביצוע העבירה, מלון

פנינה תמנו: יש לכם מלונות

אורית דנין: ואז לקחנו גם את כל הרשויות, כתובת מגורי הקורבן הקבועה, הרשות המפונה, קרית שמונה, שדרות

פנינה תמנו: אז איך, משטרת ישראל הנכבדה - - -     

אורית דנין: לא, יש לי תשובות לכל שאלה

פנינה תמנו: בפעם הקודמת חד משמעית אמרתם: יש לנו – 36 זה היה?      

מירב שץ: אני אסביר

פנינה תמנו: תני לי לסיים את השאלה שלי, כי אני שאלתי וקיבלתי תשובה

פנינה תמנו:  אמרתם 36 תיקים, תקנו אותי אם אני טועה

מירב שץ: 40

פנינה תמנו: לא, 30 ומשהו, אני זוכרת

פנינה תמנו:  אמנם לא עברתי על הפרוטוקול הבוקר, אבל אני זוכרת היטב, כי אני הולכת לישון עם זה

פנינה תמנו:  36 תלונות שאמרת תקיפה מינית עם זיקה משפחתית

פנינה תמנו:  אני לא מצליחה להבין לאן נעלמו ה-36 תיקים, ועוד את עכשיו אומרת לי 40

פנינה תמנו:  ואת אומרת לי, אורית - - -     

אורית דנין: לא, אני מדברת רק על עבירות מין שהזיקה - - -      

פנינה תמנו: מה זה עבירות מין? זה מה שהיא אמרה בפעם הקודמת

מירב שץ: הדיון הקודם היה עבירות אלימות במשפחה, בואו נדייק, ומה שאני אמרתי - - -     

פנינה תמנו: גם וגם

פנינה תמנו:  יש לנו פרוטוקול, גם וגם

פנינה תמנו:  אני מדויקת, גם וגם ולא הצלחת להביא לי פילוחים

מירב שץ: נתתי כללי כמה תיקי עבירות אלימות בכלל ודייקתי את עבירות אלימות במשפחה, כשאמרתי, לכן אורית כאן, אמרתי שהנתונים שאנחנו הוצאנו זה בתי מלון, בתי הארחה

מירב שץ:  המשמעות, אמרתי, שייתכן שבנתונים הללו לא בהכרח מדובר במפונה

מירב שץ:  אורית מאגף החקירות דייקה את הנתונים, וזה מה שהיא ניסתה להסביר, היא נכנסה גם לרשות כדי לוודא שמדובר במפונה

מירב שץ:  משמע, אם היא לקחה את קרית שמונה, ואנחנו יודעים שזו רשות מפונה באותו מלון, דייקנו שאם אני אמרתי שהיו 30 - - -     

פנינה תמנו: טוב, אנחנו נחזור לאורית

פנינה תמנו:  אורית, תני לי את כל תמונת המצב, כולל הסברים לנתונים הקודמים, כולל האלמ"ב ובתוך גם פילוחים של עבירות מין של אנשים זרים וגם בתוך המשפחה

פנינה תמנו:  אני רוצה תמונת מצב, כמו שאת מכירה אותי, אורית, מלאה

פנינה תמנו:  אל תדאגו, כמו שאמרתי, אני לא רוצה יש מאין, אני רוצה לדעת מה תמונת המצב

פנינה תמנו:  וכמובן אם יש פה ארגונים שאחר כך יכולים לשפוך אור, אם יש תמונת מצב אחרת, כי כל פעם אנחנו – כי כבר התבלבלנו, כל פעם אומרים לי נתונים אחרים

מטי צרפתי הרכבי: עד שמתלוננים לוקח זמן

פנינה תמנו: לא, זה תלונה קיימת

פנינה תמנו:  תלונה זה תלונה

אורית דנין: אני מדברת על תלונות שהגיעו לתיקים שנפתחו במשטרה

אורית דנין:  יש תשעה תיקים שהקורבן הוא - - -      

פנינה תמנו: עבירת מין ושהוא מפונה

פנינה תמנו:  גילאים יש לך?      

אורית דנין: אני יכולה - - -     

פנינה תמנו: בסדר, אנחנו אחר כך נקבל אותם

אורית דנין: אני נכנסתי תיק תיק ממש כדי לראות שאני לא מפספסת, אני יכולה להגיד שיש לנו עוד שני תיקים שהחשוד הוא מפונה

אורית דנין:  יש לנו תיק אחד, וזה תיקים שקשה למצוא, אבל איך אומרים? נקרה בדרכי, רשות שהיא בעצם לא מפונה, זה אנשים שהתפנו, נגיד מאופקים, שזה גם עבירת מין שקרתה, זאת אומרת פה אני כן - - -      

פנינה תמנו: אופקים

פנינה תמנו:  ואגב המפונים מהצפון, או שזה רק מפוני דרום?      

אורית דנין: לא, כל המפונים, כל הרשויות המפונות, אבל נגיד אופקים היא לא רשות מפונה, היא רשות מתפנה

פנינה תמנו: גם אותם פילחתם?      

אורית דנין: מה שעשיתי ביותר רחב, הוצאתי מהרשימה את רשימת הערים המפונות והוצאתי את כל עבירות המין שיצא לי בבתי מלון

אורית דנין:  עבירות מין, אני לא מדברת על אלימות במשפחה

פנינה תמנו: כמה סך הכול עבירות מין יצא לך לפני הדיוק של המפונים?      

אורית דנין: 24

אורית דנין:  הוצאתי מתוכן כל מי שהוא לא מפונה ולא מתפנה

פנינה תמנו: כל זה מקרים מחודש אוקטובר?      

אורית דנין: מ-7 באוקטובר עד ה-7 בפברואר

אורית דנין:  לא, עד אתמול

פנינה תמנו: בארבעה החודשים האלה כ-23 תלונות על עבירות מין שבוצעו בתוך המלונות הספציפיים, מתוכם כשאנחנו עושים מיפוי ומתמקדים אנחנו מדברים על תשע תלונות של נפגעים שהם המפונים

אורית דנין: אני מוסיפה את אופקים ואני מוסיפה שניים שהחשוד הוא מפונה

פנינה תמנו: 12 תלונות על עבירות מין

פנינה תמנו:  מה העבירות האחרות?     

אורית דנין: עכשיו אנחנו מדברים על זיקת בן זוג, שזה אלימות במשפחה

אורית דנין:  אלימות במשפחה יש 24, כשהקורבן הוא בעצם – עשינו את אותו דבר, לקחנו רשויות מפונות, מקום ביצוע העבירה בית מלון/בית הארחה, והזיקה, שזה הרבה יותר פשוט מעבירות מין, בני זוג

פנינה תמנו: קודם כל כל הכבוד על הפילוח הזה

פנינה תמנו:  אנחנו מדברים על 24, לאן נעלמו מתוך ה-24 האלה ה-16 של ה-40?      

אורית דנין: שהם לא מפונים

מירב שץ: סתם דוגמה, אורח שבא למלון והייתה לו שם עבירה

פנינה תמנו: יש עוד פילוחים? זיקה משפחתית, היא אמרה לי 60

אורית דנין: זה מה שעשינו הכי מדויק

פנינה תמנו: אבל היא אמרה לי 60 על זיקה משפחתית, עבירות עם זיקה

פנינה תמנו:  מה מצאתם בתוך ה-60? עד עכשיו התקדמנו יפה

מירב שץ: זה כלל התיקים, כלל הזיקות של משפחה

פנינה תמנו: אז מה קרה עם ה-64? אני מבקשת לדעת

אורית דנין: זה יכול להיות כנראה אח, אחות, בן דוד

פנינה תמנו: אז אני צריכה לדעת

אורית דנין: אין לי את ה - - -     

פנינה תמנו: תרשמי לך, שלפעם הבאה – תקשיבי, אתם נותנים פה נתונים, אנחנו זוכרים אותם בעל פה ואורית כבר מכירה את הוועדה יופי יופי

פנינה תמנו:  קיבלתי אז 64 פלוס 40, זה יצא לי 104, אני לא קיבלתי תשובות על כל ה-104

פנינה תמנו:  אני רוצה לדעת תמונה ברורה וקוהרנטית, אם כי שוב אני אומרת, חשוב לנו לדעת מה תמונת המצב, אבל יותר חשוב לנו לדעת איך מטפלים בזה

אורית דנין: אני רוצה להמשיך

פנינה תמנו: יש עוד פילוחים?      

אורית דנין: פילוחים לא, אבל עוד דברים שעשינו

אורית דנין:  אני מדברת חקירות

אורית דנין:  ביקשנו מכל קציני נפגעי עבירה המחוזיים שלנו, שבעה, להיות בקשר

אורית דנין:  מה שחידדנו פה זה החיבורים, בעצם אותו נפגע עבירה שלא יילך לנו לאיבוד בין החיבורים, כשזה מגיע למשטרה וגם לפני

אורית דנין:  אז כל קצין נפגעי עבירה נפגש עם העמיתים שלו, רווחה, מי שאחראי על בית המלון, הוא יודע היום למפות לנו

פנינה תמנו: יש בכל מלון קצין נפגעי עבירה?      

אורית דנין: לא

פנינה תמנו: בכל אזור?      

אורית דנין: בכל מחוז

פנינה תמנו: אבל יכול להיות שבמחוז יש לו 40 מלונות, 50 מלונות

אורית דנין: הוא יודע להיות בקשר

אורית דנין:  אני מדברת איתך מבחינת חקירות

פנינה תמנו: הוא יודע על כל תלונה שהוגשה? ותעני לי באחריות

אורית דנין: הדרישה שלנו כמטה ארצי, אחר כך אני גם אגיד לך שעשינו בקרה וירדנו לאחד המחוזות כדי לבדוק, הם יודעים כל בוקר להסתכל על האירועים שקרו להם בערב לפני

פנינה תמנו: מי מדווח להם?      

אורית דנין: תיקי חקירות

אורית דנין:  הם מסתכלים בזה, הם רואים תיקי חקירות

פנינה תמנו: איך? זה קופץ להם? נגיד מחוז תל אביב, קופץ להם פתאום כל התלונות של –      

אורית דנין: כן

פנינה תמנו: את יכולה לעמוד מאחורי זה? כי אני קצת מכירה את המערכות

אורית דנין: זה נקרא דיווח יומי, הדפ"מ

מירב שץ: אני רוצה להוסיף

מירב שץ:  אני נמצאת כל בוקר, הסברתי, אני נציגת המשטרה במשל"ט המפונים, למשל"ט המפונים פעמיים ביום, זה היה בתחילת הדרך, יש הערכות מצב

פנינה תמנו: מה שאמרנו עם מפקדת אלון

מירב שץ: נכון

מירב שץ:  בהערכות מצב האלה עולה חש"ל או מפקד שהוא מפקד על ה - - -     

פנינה תמנו: על האירוע

פנינה תמנו:  שהוא שוטר?      

מירב שץ: לא, הוא נציג של פיקוד העורף

מירב שץ:  גם ביום שישי האחרון למשל היה לי אירוע, מרימים אליי טלפון: מירב יש אירוע, כך וכך

פנינה תמנו: מי מרים לך?      

מירב שץ: הנציג שאחראי על כל המלונות

מירב שץ:  למשל במחוז דן יש - - -     

פנינה תמנו: נציג של מי?      

מירב שץ: של פיקוד העורף

פנינה תמנו: אוקיי, אבל איך המשטרה – בסוף אני אגיד לך איך זה עובד, אני רוצה לדעת איך זה עובד בחיים, בא היום, מישהי התלוננה בנתניה, אותו מפקד תחנה רואה שמדובר במפונה, האם הוא יודע לדווח למשל"ט? זו השאלה שלי, פשוט, ואז אתם מקבלים תמונה מלאה

מירב שץ: הפוך

מירב שץ:  אני מקבלת, אומרים לי: היה אירוע כנראה עם מפונים, אני מתקשרת, אומרת שימו לב, יש לי נציגים - - -      

פנינה תמנו: לא, לא טוב, אני אסביר לך גם למה לא טוב

פנינה תמנו:  אירועי פגיעה מינית זה ממש לא שכל המלון יודע ואז מתקשרים אלייך ואומרים לך שימי לב

פנינה תמנו:  אני מנסה להסביר לך משהו ואת מתעקשת, אני שוב אומר, האם אתם יודעים לקבל את הנתונים? זה לא מעניין אותי איזה קצין, בסוף אני רוצה מישהו שיודע לראות את תמונת המצב ולסמן לי גם מלון שהוא אדום

פנינה תמנו:  ואמרתי את זה בפעם הקודמת, יכול להיות מלון שהאווירה והאקלים של האלימות המינית והפיזית הוא זועק, ואם אנחנו לא יודעים לסמן את המקומות האלה ולטפל ב –      אגב, אחרי הדיון הקודם קיבלתי טלפונים ממורות שאומרות לי שהמצב הרבה יותר חמור ממה שאתם חושבים

פנינה תמנו:  הייתי משמיעה לכם הקלטות של מורות שמטפלות במפונים שעברו לזמן מה ומה שהן מגלות, גם בעבירות מין וגם בלילות מה שקורה

פנינה תמנו:  אני שוב אומרת, אתם תצטרכו לדעת לרדת לרזולוציה של כל מלון שאתם יודעים, יחד עם הרווחה, יחד עם המשטרה

פנינה תמנו:  המשל"ט הזה אמור לתת לכם תמונת מצב מלאה

מירב שץ: זה מה שקורה

פנינה תמנו: אז תסבירי לי איך, כי אני לא מצליחה להבין, את אומרת לי מתקשר מישהו וזהו

פנינה תמנו:  יכול להתקשר אלייך נציג העירייה ולהגיד לך: במלון הזה עכשיו הילדים שותים, אבל עבירות מין למשל את לא תוכלי לקבל דיווח

מירב שץ: זה לא שמתקשרים רק אליי, בוודאי ובוודאי שיש את המשטרה המקומית

מירב שץ:  אם יש עבירה ומתקשרים הם יודעים ליצור קשר

מירב שץ:  למשטרה המקומית עצמה יש את הנציגים שלהם, את המש"קים - - -      

פנינה תמנו: מש"ק קהילתי

מירב שץ: נכון

פנינה תמנו: לכל מלון יש מש"ק קהילתי?      

מירב שץ: לכל אזור

מירב שץ:  אם יש תחנת נתניה ובתחנת נתניה יש 30 מלונות המש"ק מכיר

מירב שץ:  אני פרסמתי עם תחילת האירוע את כל המלונות בגזרה של כל מחוז, של כל תחנה

מירב שץ:  הרי המשטרה מחולקת, יש את אגף - - -      

פנינה תמנו: אתם נותנים נגיד לנציגי הקהילות את הטלפון של המש"ק? הם יודעים מי המש"ק?      

מירב שץ: בוודאי

מירב שץ:  אני אמרתי שבתחילת האירוע אנחנו שמנו קציני משטרה בדימוס, הלבשנו אותם ממש במדים, הכנסנו אותם מלון מלון, יצרנו קשר עם נציגי הקהילה במלון

פנינה תמנו: שזה יפה

מירב שץ: עם נציגי המלון, הפצנו גם מהמדור נפגעי עבירה את כל רשימת הטלפונים הנדרשים, עשינו פעילויות איתם

פנינה תמנו: פעילויות גם לנוער יש?      

מירב שץ: פעילויות לנוער

מירב שץ:  עשיתי עם הנוער ממש עבודה, שלחתי את קציני המניעה לעשות הרצאות במלונות

מירב שץ:  היה לי מלון בחדרה שהייתה שם מצוקה עם בני נוער, הושבנו את קציני המניעה, עשו הרצאות

מירב שץ:  מה שאני מנסה להגיד, יש פה ידיים - - -      

פנינה תמנו: אני מקשיבה

פנינה תמנו:  עד שאני מקשיבה את רוצה לעצור?      

מירב שץ: ידיים משולבות שיחדיו - - -     

פנינה תמנו: לא, אני בטוחה, אני רואה, אני שומעת שיש פעולות

פנינה תמנו:  אני אגיד לכם, לדעתי יכול להיות שלפעמים אם באים עם מצגת מסודרת ואומרים עשינו – למשל עכשיו כשאת מספרת לי על פעילות עם בני נוער, כמובן צריך להיזהר גם לא לעשות להם תהליך עברייניזציה, שהם לא יחשבו שהם עבריינים, זה לא, צריך לבוא איתם מהמקום שהם מגויסים, שיש פה ביחד

פנינה תמנו:  בשביל זה יש לכם את הרווחה שיכוונו אתכם ומשרד רוה"מ שאמור להבין כבר מניסיון העבר איך עושים את הדברים האלה בלי שאנחנו בטעות באנו לברך ויוצאים מקללים

מירב שץ: לא, לכן בתחילת האירוע הגדרנו, ממש הגדרנו, שבגלל התהליכים שהם עברו, שהוציאו אותם מהבתים, אמרנו שאנחנו באים ביד רכה

מירב שץ:  עשינו פעילויות, הוד לא כאן ואני אדבר בשמו, קצינים, עשו להם את ניידת המשאלות, זאת אומרת עשינו משטרה קהילתית יותר

פנינה תמנו: יפה, נכון, בגלל זה מהתחלה אנחנו מדברים על מש"קים של קהילה

פנינה תמנו:  אני חוזרת אלייך להבין מה קרה עם תשע התלונות

לימור סון הר-מלך: אני רק רוצה להבין, הפעילות הזאת היא רק אחרי שאתם מקבלים איזה שהוא מידע מצטבר על מלון שיש שם, איך היא אמרה את זה? נורות אדומות?      

פנינה תמנו: או שזה יזום, בדיוק, או שזו תוכנית לכל המלונות? שזה מאוד מאוד חשוב

מירב שץ: אני אמרתי בגלל זה ליו"רית בפעם הקודמת, יש משל"ט שמתכלל את כל הפעילויות ללא קשר - - -     

פנינה תמנו: מי זה? משרד רוה"מ? אני רוצה לראות גאנט פעילות

פנינה תמנו:  אני אסביר לכם איך זה עובד, את צודקת

פנינה תמנו:  אני שוב לוקחת את הניסיון שלי מאוקראינה, עולי אוקראינה, היו לנו כמעט 50 מלונות, אני אמרתי להם דבר מאוד פשוט, אני רוצה גאנט פעילות של כל מלון, מורות חיילות מה הן עושות עם הילדים, מה המשטרה עושה, כמה פעמים בשבוע

פנינה תמנו:  לא לחנוק אותם, אבל גאנט פעילות יש לכם?      

מירב שץ: כן

מירב שץ:  יש גאנט מסודר, יום יומי

מירב שץ:  יש לי אפילו מצגות שנשלחות ברמה היומית שמקיפות את כל הפעילויות של כל משרדי הממשלה בכל ה - - -     

פנינה תמנו: מירב, את עו"סית במקצועך?      

מירב שץ: אני לא עו"סית, יש לי תואר שני בפסיכולוגיה

פנינה תמנו: כמה עובדים סוציאליים משטרתיים יש לכם בסיפור של המפונים?      

מירב שץ: עובדים סוציאליים?      

פנינה תמנו: כן, כי אז אמרת משהו עם עובדים סוציאליים

מירב שץ: אני אמרתי שיש לנו קציני משטרה שעשינו אותם מש"קים במלונות

פנינה תמנו: לימור, את קיבלת תשובה מבחינתך?      

לימור סון הר-מלך: כן, היא אמרה שזה לא רק – כן

פנינה תמנו: אוקיי

פנינה תמנו:  תיכף אני אתן גם לחברי הכנסת לדבר

פנינה תמנו:  אבל, אורית, מה קרה עם התלונות?      

אורית דנין: התלונות נבדקות, יש חלק שכבר הוגשו לפרקליטות, חלק עדיין בחקירה

פנינה תמנו: אני רוצה שתיכנסו לעובי הקורה ותראו שאין סחבת בבדיקה

אורית דנין: אנחנו ממש על זה

אורית דנין:  באמת, עם יד על הלב

אורית דנין:  אני גם רוצה להגיד שבאלימות במשפחה אנחנו בקשר עם הרווחה וסיכמנו עם הרווחה שאנחנו מדווחים, הרי בכל אלימות במשפחה אנחנו מדווחים לרווחה, אנחנו לא רוצים שייפול בין הכיסאות, שאם זה משפחה שהיא כבר מוכרת בקהילה המקומית שלה ואותה אישה שיהיה לה עם מי לדבר בסופו של דבר

אורית דנין:  אנחנו מדווחים לרווחה במקום שבו קרה האירוע והרווחה מדווחת לרווחה של הקהילה המפונה

אורית דנין:  סתם לדוגמה, אם קרה אירוע באילת, אנחנו מדווחים לאילת ואילת מדווחת, אם זה מקרית שמונה או משדרות או – הם מדווחים, כדי ממש לסגור את כל החוליות

פנינה תמנו: עם טיפול וליווי? זה אחר כך אנחנו נשמע את הרווחה

פנינה תמנו:  עבירות מין, כמה נעצרו?      

אורית דנין: אני לא יודעת להגיד לך ברמת העצורים כמה נעצרו

פנינה תמנו: תבדקו לי את זה בבקשה

אורית דנין: אין בעיה

פנינה תמנו: אני אסביר למה, ואני תיכף אעבור למיה אוברבאום ממרכזי הסיוע

פנינה תמנו:  תראו סיפור, בא אדם, הטריד מישהי, היא התלוננה עליו והעבירו אותו בית מלון, שמו אותו בבית מלון, נגיד העבירו אותי מ-X לעיר Y

פנינה תמנו:  איזה היגיון יש בדבר הזה?      

מירב שץ: היה לי אירוע כזה בנתניה, אני לא יודעת על איזה אירוע היא מספרת - - -     

פנינה תמנו: הוא הלך להטריד אחרות

מירב שץ: לא, לי היה אירוע כזה בנתניה ואני יכולה לומר לכם שאנחנו הרחקנו אותו לגמרי, שום העברה ושום נעליים

מירב שץ:  אני לא מכירה את האירוע שהיא מדווחת עליו

פנינה תמנו: אוקיי, אנחנו נבדוק את האירוע הזה

פנינה תמנו:  אתם הבנתם מה תמונת המצב שאני רוצה, כולל ה-60 ומשהו שאני לא הבנתי לאן הם הלכו וכולל הקצב של הטיפול ומה קרה עם מעצרים של עברייני מין

פנינה תמנו:  לגבי הסיפור של אלמ"ב, אנחנו נחזור לרווחה והרווחה ייתנו לנו תמונת מצב

פנינה תמנו:       חברי הכנסת, לימור סון הר מלך, בבקשה

פנינה תמנו:  אתם רוצים לדבר עכשיו או שאתם מעדיפים לשמוע עוד?      

אלון שוסטר: באנו להיות פה

פנינה תמנו: בסדר, לימור, בבקשה, ואז ניתן למטי

לימור סון הר-מלך: עוד פעם, הנתונים לא מספיק מסודרים, אבל אני מכירה גם ממרכזי הסיוע וגם מהביקורים שלי את כל התופעה הזאת של הניצול הזה של המציאות הזאת לאלימות מינית, לפגיעות מיניות, לניצול מיני, לכל הדברים האלה

לימור סון הר-מלך:  אני חושבת שזה משהו שהיינו צריכים לחשוב עליו מראש, לא לחכות לזה שיהיו לנו תלונות, אלא להכניס פנימה סדנאות מוגנות וטיפול למי ש – עוד פעם, יש כאלה שכבר הגיעו פגועים ואנחנו צריכים לראות איך אנחנו מאפשרים

לימור סון הר-מלך:  אני חושבת שכרגע מה שאני מכירה זה שמרכזי הסיוע נכנסים פנימה, עושים את סדנאות מוגנות האלה

לימור סון הר-מלך:  אני חושבת שצריך לראות איך אתם עובדים ביחד עם מרכזי הסיוע

מירב שץ: יש לנו צוות, גם עם מרכזי הסיוע, וגם, יש פה את שרית, היא - - -     

פנינה תמנו: כן, צריך לראות ששיתוף הפעולה הוא מספיק רחב

פנינה תמנו:  יש לכם, מרכזי הסיוע?      

קריאה: לא מספיק

פנינה תמנו: בשביל זה אנחנו כאן, כדי לדייק, להרחיב, לראות איפה המענים החסרים, ואנחנו נצא מהדיון הזה, המטרה שלנו שיהיה - - -      

לימור סון הר-מלך: כן, שיתופי הפעולה

לימור סון הר-מלך:  עוד פעם, אנחנו צריכים למקסם את המניעה של הדבר הזה וכמובן לתת איזה שהוא מענה רציני ומשמעותי ושלא יהיו חס וחלילה כאלה שיעברו שם מתחת לרדאר, ייפגעו ואנחנו נפספס את הדבר הזה

לימור סון הר-מלך:       אני רוצה להגיד עוד משהו, חלק מהפגיעות הן לאו דווקא פגיעות במשפחה, אלא לתוך אותם מלונות וכפרי אירוח נכנסים המון מתנדבים בלי אבחנה

פנינה תמנו: כולל אנשים שעובדים, נכון

לימור סון הר-מלך: אף אחד לא מסנן, אף אחד לא בודק מה הרקע, מי האיש, מי האדם

לימור סון הר-מלך:  כולם כאילו באווירת התנדבות ומאחורי זה מתרחשים אירועים שאנחנו צריכים - - -      

פנינה תמנו: ה' ישמור

לימור סון הר-מלך: שה' ישמור, בדיוק

פנינה תמנו: זה פרצה קוראת לגנב

פנינה תמנו:  אני רוצה קודם כל להודות לך על הדברים החשובים שאמרת, חברת הכנסת לימור, וגם לפרגן לך, באמת, אני יודעת כמה את עוקבת כאן בוועדה ובכלל אחרי הנושאים של מוגנות של נשים וכמה את מקדמת

פנינה תמנו:  את יודעת, מדי פעם צריך גם לומר מילת תודה, יישר כוח לך

לימור סון הר-מלך: תודה רבה

פנינה תמנו: אני אלך לפי הסדר, חברת הכנסת מטי צרפתי

מטי צרפתי הרכבי: תודה רבה, גברתי

מטי צרפתי הרכבי:  בסוף יש עשרות אלפי מפונים, עקורים מבתיהם, 50% נשים, לא יודעת עוד כמה ילדים, 25% ילדים אולי, וחובתנו כמדינה כשאנחנו מפנים אותם לתת להם סביבה מוגנת

מטי צרפתי הרכבי:  סביבה מוגנת גם בסוגיות של מוגנות מינית, אבל גם כשמרגישים לא נוח ומרגישים מוטרדים וזה לא מבשיל לכדי תלונה, זה בסוף איך האווירה

מטי צרפתי הרכבי:  כשנמצאים עשרות אלפים בתוך סיר לחץ, בצפיפות, בלי שגרה, כי אי אפשר לעשות שגרה, ובשוטטות בלילות - - -     

פנינה תמנו: שלא לדבר שרבים מהם אחרי טראומה ועברו תופת

מטי צרפתי הרכבי: וטראומה ושכול

מטי צרפתי הרכבי:  זו מערכת מאוד מאוד גדולה, כמות העבירות שהגיעו לכדי תלונה, אבל אנחנו יודעים, עד שמישהו מעז לומר משהו, לפחות ממה שאני זוכרת - - -     

פנינה תמנו: אין להם פניות, יש כאלה שאין להם פניות נפשית להתמודד, גם עם השכול, גם עם מה שהם עברו, גם הם עקורים מהבית שלהם, עכשיו גם יילכו להתמודד - - -      

מטי צרפתי הרכבי: פנינה, עם יד על הלב, גם כשאנחנו נמצאות בסביבה מוגנת אנחנו חוות, שוב בעבר, כמות ההטרדות לא מגיעות לכדי משטרה ולכן המענים צריכים להיות הרבה יותר הוליסטיים בכל סוגיות החברה, בכל הסוגיות האזרחיות, כולל הנושא של ההטרדות והאלימות שגם מגיעות לכדי – זה מה שמטריד אותי

מטי צרפתי הרכבי:  אני בתחושה שהיעדר תחושת המוגנות הוא הרבה יותר מועצם ביחס למספר התלונות שהגיעו למשטרה ולכן מאוד מאוד חשוב לשמוע את שאר משרדי הממשלה

מטי צרפתי הרכבי:  ומאוד מאוד חשוב בסוף למצוא פתרונות קבע למפונים שהם לא כאלה

פנינה תמנו: אנחנו נשמע את כולם, כולל משרד ראש הממשלה שבסוף, כמו שאני תמיד אומרת, נדרש פה אומץ לב, כי זו החובה שלנו, להסתכל על התמונה כמו שהיא, לתקן תוך כדי הליכה את מה שצריך לתקן

פנינה תמנו:  נאמרים פה על ידי נבחרות הציבור דברים מאוד מאוד חשובים ותיכף אנחנו גם ניתן לחבר הכנסת אלון שוסטר, שהוא בעצמו נציג חשוב של המפונים ותושבי העוטף, וחברת הכנסת דבי לאחר מכן

פנינה תמנו:  טוב שאתם איתנו כאן, אני יודעת כמה אתם דואגים למפונים, גם מהעוטף, גם משדרות, טוב שאתם כאן

פנינה תמנו:  בבקשה

אלון שוסטר: אני חושב שמה שאנחנו שומעים כאן, גם אם המספרים הם לא עצומים, זה סיבה נוספת לעשות את הדבר החשוב וזה לסיים באופן אמיתי, מלא ומהיר ככל האפשר את המהלכים הצבאיים והמדיניים כדי שיבשילו התנאים שאותם חברים וחברות מבוגרים וצעירים יחזרו לשגרת החיים, יחזרו לבית שלהם, ובזה אנחנו נוריד את הלחץ המאוד גדול

אלון שוסטר:  השהות הזמנית והנורמות שהשתנו והפרוצדורות, השגרות שנפגעו, הן כמובן מוסיפות על המציאות המסויטת

אלון שוסטר:       זאת סיבה נוספת לקרוא לחיזוק המהלכים הקהילתיים

אלון שוסטר:  ככלל אצבע, אי אפשר לעשות הכול, אבל אם צריך לעשות שני דברים כדי להחזיר מצב לקדמותו, למעט הפצעים והצלקות שלא יגלידו, זה התחום הביטחוני, תחושת הביטחון והביטחון האמיתי, והחוסן ותחושת המוגנות שמתחדדת כאן

אלון שוסטר:  אלה שני הנושאים הגדולים

אלון שוסטר:  עוד מגדל בטון, עוד מבנה, עוד צינור, אני מרשה להגיד גם פעולות אחרות בתחום כלכלי וכו', חשובות ככל שתהיינה, לא מגיעות לכדי החשיבות של הנושא הזה שהוא מיד בא אחרי נושא הביטחון

אלון שוסטר:       וזאת סיבה נוספת, ובזה אני מסיים, לומר את מה שאנחנו אומרים ברחבי המשכן הזה כבר במספר ועדות, להקים צוות דמוי תקומה עבור הצפון

אלון שוסטר:  הדברים נעשים בצפון אינטואיטיבית על ידי אנשים טובים שעושים את עבודתם, אבל יש צורך בתיאום מערכתי, יש צורך בתקצוב מיוחד ויש צורך שיהיה ארגון שיוודא שכל הדברים החשובים שאמרתם כאן יבוא לידי ביטוי

אלון שוסטר:  תודה לכם

פנינה תמנו:  תודה, חבר הכנסת שוסטר, גם על כל פועלך והדאגה והמעקב והפעילות שאתה עושה

פנינה תמנו:  אני חושבת שהסולידריות והדגש שאתה נותן גם לתושבי הצפון המפונים שלהם אין את מנהלת תקומה, צריך לפתור את זה כך שבאמת נוכל לסייע גם להם

פנינה תמנו:       חברת הכנסת דבי ביטון, משדרות, ולצערנו גם עקורה מביתה

פנינה תמנו:  מאז ה-7 באוקטובר, אם אני לא טועה, את מפונה, את וכל משפחתך

דבורה ביטון: מה-8 באוקטובר

פנינה תמנו: בעצם את יכולה ללמד אותנו מה קורה במלונות

דבורה ביטון: כבוד היושבת ראש, קודם כל תודה על דיון המשך, אנחנו היינו גם בדיון הקודם ובאמת עלו כאן דברים שקצת הטרידו עם הנושא של ההעברה של מטריד

דבורה ביטון:  אני שמחה לשמוע שיש פה מהלכים שפחות נחשפנו אליהם בדיון הקודם, ברור שהיה טוב יותר אם היו לנו גם מספרים

דבורה ביטון:       אני יכולה לומר, אולי אני מתנחמת שמרבית תושבי העוטף יחזרו ב-3

דבורה ביטון: 3, אני שמעתי ודיברתי עם הורים ומשפחות ודווקא אחת האימהות אמרה לי: יהיה לי שקט, הבת שלי חוזרת הביתה

דבורה ביטון:  לא בגלל שאולי היא הוטרדה, אבל אני לא צריכה לומר לכם מה זה ילדים בגיל הטיפש-עשרה, אפשר לראות אותם בלובי, לפעמים הן מסתובבות עם גופיות ויש שם גם מפוני הצפון - - -      

פנינה תמנו: שהן יסתובבו עם מה שהן רוצות

פנינה תמנו:  אני רוצה שתספרי לי באמת מה קורה

דבורה ביטון: אני בעד, אבל תחשבי שהם יושבים ועכשיו יש את מפוני העוטף ומפוני הצפון וזה היכרויות חדשות, זה כמו שאתה בתנועת נוער ואפשר לראות איך הם מתקבצים וההורמונים זה לא בדיוק – זה בדיוק העת עכשיו

דבורה ביטון:  אז אני מניחה שגם מתפתחות היכרויות ואהבות, שאני מברכת על זה, כי אני חושבת שזה מקסים, עם זאת אנחנו לא יודעים אם חלילה לא קורים דברים מעבר

דבורה ביטון:  וכן, יש גם לא מעט אנשים שהם אנשים בודדים שם שכבר שמענו - - -      

פנינה תמנו: שמנצלים

פנינה תמנו:  שמענו על בחור בן 24 שהלך עם ילדה בת 13 וניצל אותה

דבורה ביטון: בדיוק

דבורה ביטון:  וזה באמת מאוד מאוד מטריד

פנינה תמנו: מה את שומעת?      

דבורה ביטון: אני יכולה לומר לכם שהדבר הראשון שאני עושה כשאני בחדר האוכל, כשאני בלובי, כשאני במעלית, העיניים שלי כל הזמן סורקות אם חלילה אני קולטת משהו

דבורה ביטון:  יש אירועים של אלימות כזו מילולית לפעמים בין גבר לאישה או אפילו בין ילד לאמא ואני לא מתביישת לגשת לשם

דבורה ביטון:  לשמוע איזה אמא: תאכל כבר או שאני אראה לך מה זה, ללכת אליה ולהגיד לה זו לא הדרך

דבורה ביטון:  הייתי עורכת דין בנושאים האלה וזה מאוד קרוב לליבי, אבל אין ספק שאנחנו - - -      

פנינה תמנו: מזל שאני לא שכנה שלך

דבורה ביטון: העורך דין עדיין נשאר בי

דבורה ביטון:  עורך דין זה לא עובר, זה נשאר בך

דבורה ביטון:  אבל אין ספק שמאוד מאוד חשוב שתהיו שם במלונות, במיוחד אחרי השעות 22:00 ו-23:00, אפשר לראות אותם בכמויות כי כל היום הם ישנים, אם אין להם בתי ספר

דבורה ביטון:  וזהו, אני באמת מקווה שהם יחזרו לערים שלהם בשלום ולא נצטרך להתעסק בדבר הזה

פנינה תמנו: אני ממליצה, דווקא בשל תפקידיה המרובים של חברת הכנסת דבי ביטון, אם את תוכלי להגיש מסמך גם למשרד ראש הממשלה עם המלצות שלך

פנינה תמנו:  כמישהי שעסקה בזה כעורכת דין, גם נבחרת ציבור וגם מפונה בעצמך ונמצאת שם והולכת ומסיירת, אולי שווה שתביאי כמה דגשים כדי שייקחו את זה בחשבון

פנינה תמנו:  דווקא כמישהי שיודעת שחברי כנסת יכולים לשנות הרבה במדיניות

דבורה ביטון: אני יכולה לומר לכם שהעצה שלי שבאופן קבוע יהיה שם מין כמו קב"ס של בתי הספר, שיסתובב כל היום, שזאת תהיה המשרה שלו

פנינה תמנו: אז אנחנו נגיש משהו שאת תגבשי וגם מטעם חברות הכנסת, ואולי נגיש כדי שייקחו את זה בחשבון במהלך התוכניות שלהם

דבורה ביטון: אני אעשה את זה

פנינה תמנו: תודה לחברות וחברי הכנסת

פנינה תמנו:  אני רוצה לעבור למשרד הרווחה, אלא אם כן יש מישהו מהנוכחים כאן שיכול להביא תמונת מצב אחרת לגבי התלונות ויש לו נתונים שאנחנו – בבקשה, תציגי את עצמך

רחל יעקובס: תודה, היושבת ראש, ואני באמת שמחה להיות פה שוב

רחל יעקובס:  אני חייבת להגיד שאני אישית נמצאת פעמיים בשבוע פחות או יותר במלונות מפונים ומעבירה סדנת מוגנות

רחל יעקובס:  בדרך כלל כשאני יושבת בסדנת מוגנות הם מתחילים להגיד שם: יוה, אתה זוכר? זה קרה בקומה 5, בקומה 3, בקומה מינוס 1

רחל יעקובס:  הם מעלים מקרים

רחל יעקובס:  ממה שאני שומעת הם לא הולכים למשטרה, קודם כל בכלל כל המאפיינים שלנו עכשיו טיפה שונים

פנינה תמנו: על נוער אנחנו מדברים?      

רחל יעקובס: לא, אני עם הורים ועשינו שיתוף פעולה לילדים ונוער

פנינה תמנו: וההורים עצמם מדווחים לכם בכל פעם שיש סדנה?      

רחל יעקובס: בסדנה אני שומעת על כל כך הרבה מקרים והם אומרים: מה, עכשיו נפריע למשטרה עם השטויות שלנו? ואין להם את הכוחות

רחל יעקובס:  אני יכולה להגיד לך שאני אישית עצרתי פגיעה, הגעתי למלון והיה שם בן אדם בן 70, הוא לקח שלושה ילדים אתיופים למטה והלך - - -     

פנינה תמנו: יוצאי אתיופיה

פנינה תמנו:  עולים חדשים שמפונים

רחל יעקובס: לא, אני חושבת שהם לא עולים חדשים

רחל יעקובס:  אבל למה אתה לוקח אותם למטה? ועצרתי את זה במו ידיי

פנינה תמנו: איפה זה היה?     

רחל יעקובס: באחד המלונות בירושלים, אני לא אומרת שמות

פנינה תמנו: אז הם כן מפונים

רחל יעקובס: אני עובדת רק עם המפונים

פנינה תמנו: אני אבוא איתך למלון הזה

רחל יעקובס: אני עובדת רק אצל מפונים

רחל יעקובס:  ואז כשאני גומרת את הסדנה אנחנו מתחילים לעשות טכנית, איפה ילדים נכנסים, איפה אסור, מה הכללים, איך מדברים עם אנשי הצוות

רחל יעקובס:  אנחנו ממש מלמדים אותם

פנינה תמנו: זה ממש ניצול של אוכלוסייה שהיא עוד יותר מוחלשת, שההורים כנראה לא יודעים עברית והרבה מהם זה עולים חדשים

רחל יעקובס: אני אגיד לך יותר מזה

רחל יעקובס:  בשבוע הבא אני נוסעת לצפון כי פנו אלינו מחיל חינוך

רחל יעקובס:  חיילות מתוקות ביקשו שנבוא, אני באה לשלושה ימים לעשות סדנאות מוגנות אצל כל המפונים, אני מביאה את הפסיכולוג מהעמותה שיעשה סדנת חוסן, איך לדבר עם ההורים

פנינה תמנו: רגע, מה קרה באירוע הזה?      

רחל יעקובס: עצרנו את זה טכנית

פנינה תמנו: הוא בא, בן כמה הוא בערך?      

רחל יעקובס: 70

פנינה תמנו: לקח אותם לאן?      

רחל יעקובס: למינוס 1 לחדר

פנינה תמנו: אני בהלם

רחל יעקובס: אני לא בהלם כי אני חיה את זה כל הזמן

רחל יעקובס:  אני מתחילה לעשות להם כללים: חברים, אסור לילדים לרדת במינוס 1

רחל יעקובס:  אנחנו מסכמים סדנה עם כללים ממש ספציפיים למלון

פנינה תמנו: ומה, הוא דייר של המלון?      

רחל יעקובס: הוא עובד של המלון

פנינה תמנו: הוא עדיין עובד שם?     

רחל יעקובס: הוא לא נעצר כי הוא עוד לא עשה כלום

פנינה תמנו: אבל לא משנה, מה הוא לוקח אותם למינוס 1?      

רחל יעקובס: הוא אמר שהוא מבקש מהם עזרה

פנינה תמנו: לבקש עזרה, לנצל את הילדים האלה

פנינה תמנו:  בסדר

רחל יעקובס: זה כל הזמן

קריאה: בחדר הפרטי שלו העזרה

רחל יעקובס: הם ירדו לקומה

רחל יעקובס:  אז אנחנו ממש עושים כללים

פנינה תמנו: מה עוד אתם שומעים?      

רחל יעקובס: אנחנו כל הזמן נמצאים במקומות האלה

רחל יעקובס:  בכל מלון יש, אנשים לא פונים

רחל יעקובס:  אני רוצה להגיד באופן כללי, האפיון של הפניות שבאות מאז תחילת המלחמה, זה משהו שהוכח מחקרית, בגלל מלחמות וכאלה הם הרבה יותר באלימות

רחל יעקובס:  כל המקרים שמגיעים אלינו עכשיו הרבה יותר באלימות וגם בעיקר פונים אלינו לטיפול, ולא למשטרה

רחל יעקובס:  למה? אני חייבת להודות שהמשטרה פועלת מדהים בעבירות מין עכשיו, זה בסדר גמור, עובד הכול, אבל אנשים פחות בעניין לגשת כרגע למשטרה

רחל יעקובס:        אנחנו פה, אנחנו תמיד מעודדים ללכת למשטרה, אנחנו תמיד שם, אבל אני כן חייבת לציין שמאוד מאוד קשה, שאני באה כעמותה קטנה, אני לא מרגישה – כן ניסינו לפנות למשרד החינוך, כן ניסינו לעשות סדר, תביאו אותנו, אנחנו באים בחינם

פנינה תמנו: את מרגישה שעדיין אין סדר?      

רחל יעקובס: חד וחלק

רחל יעקובס:  בשבוע הבא אני נוסעת לכמה מלונות בצפון, אני באה בעצמי לדבר שלוש-ארבע פעמים ביום כפול שלושה ימים, אני עושה את כל התיאום מול ילדה בת 20 מחיל חינוך

רחל יעקובס:  היא מתאמת מולי, כי אמא שלה מכירה את חברה שלי

רחל יעקובס:  ואני ניסיתי לפנות - - -     

פנינה תמנו: והיא מה, מורה חיילת שם?      

רחל יעקובס: כן

רחל יעקובס:  והיא ביקשה

רחל יעקובס:  אנחנו מביאים פסיכולוג שלנו שיבוא לדבר ל-175 חיילים של חיל חינוך בצפון

רחל יעקובס:  הם רוצים כוח

רחל יעקובס:  בשמחה, אנחנו עושים את זה באהבה, אבל אנחנו מרגישים שאין גוף שמארגן את הכול

פנינה תמנו: אנחנו נזמן אולי לדיון את כל המורות חיילות, תהיה להם קצת בעיה, נראה מה אנחנו עושים, אולי נעשה דיון חסוי כדי שיוכלו לדבר בפתיחות

רחל יעקובס: לסיכום דבריי אני אגיד, בתור אחת שנמצאת בשטח, הפגיעות עצומות, זה לא קרוב למה ש – עדיין, יגיעו התלונות, צריך כוחות

רחל יעקובס:  גם אני אם היו שמים אותי בחדר במלון עם הילדים שלי היה צריך הרבה כוחות, אני מבינה אותם, המציאות הרבה יותר חמורה ממה שמדווחים, ראשית כל, ושנית, אנחנו יודעים שהמלחמה עוד ארוכה

רחל יעקובס:  הגיע הזמן לעשות סדר, שיהיה גוף שיארגן את הכול, שהוא יפנה, שאני לא אצטרך לפנות לילדות בנות 20 ולתאם מולן

רחל יעקובס:  שיהיה ארגון מסודר

רחל יעקובס:  אני ממש מרגישה שאין לי עם מי לדבר

פנינה תמנו: קחו את הקולות האלה, משל"ט, לא משל"ט, יכולנו לבנות פה מלא מלא מחשבים, אם בסוף זה לא מגיע לרמת בני אדם שמתקשרים ויש סדר זה לא שווה שום דבר

פנינה תמנו:  כבר למדנו את הלקח הזה, אני חשבתי

רחל יעקובס: אנחנו נבוא לעשות את הסדנאות, רק תזמינו אותנו בצורה מסודרת

רחל יעקובס:  אנחנו באים בחינם, אנחנו לא מבקשים כלום

רחל יעקובס:  תודה רבה

פנינה תמנו: איתמר בן-ישראל, אגף פנים, תכנון ופיתוח, תרשום בינתיים

פנינה תמנו:  אתה בעצם המחליף של - - -     

קריאה: שי

איתמר בן-ישראל: אנחנו מאגפים אחרים אבל אנחנו לצורך העניין מתואמים

פנינה תמנו: אתה המחליף של לירית סרפוס?      

איתמר בן-ישראל: לא, היא מאגף שכן אחר

פנינה תמנו: מי עוד מהארגונים?      

יעל טל פואה: אני אשמח לתאר

יעל טל פואה:  שלום, תודה, כבוד היו"רית

יעל טל פואה:  קודם כל אני רוצה להגיד שהבוקר נפתחה שיחה שלי עם פורום רכזות החינוך של מרכזי הסיוע בזה ששאלתי אותן מה קרה בשבועיים האחרונה מאז הוועדה, האם פניתן שוב למרכזים? נכנסות? אחת מהן אומרת: אני רק מרימה טלפון לאשת הקשר ובעצם שעה שלמה מה שאני עושה זה שיחת סיוע, היא בעצם מספרת לי את כל המקרים ומתייעצת מה ניתן לעשות

יעל טל פואה:  זאת אומרת אני מצטרפת למה שנאמר כאן, שיש פער בין מה שאנחנו חושבים שקורה כאן ותחושת התכלול לבין מה שקורה בשטח בפועל

פנינה תמנו: תסבירי לי, הפונקציה אצלכם –      

יעל טל פואה: כן, היא בעצם רכזת חינוך, אנחנו מבצעות סדנאות מוגנות

פנינה תמנו: של מרכזי הסיוע

פנינה תמנו:  היא דיברה עם מי?      

יעל טל פואה: היא דיברה עם אחת מהפונקציות בבתי המלון שהיא רוצה להציע לה סדנאות מוגנות

יעל טל פואה:  היא אומרת לה: אני רוצה להיכנס לעשות סדנאות מוגנות לנוער, להורים, לצוותים, ועוד לפני שהיא אומרת רובינזון קרוזו, היא רק אומרת את המילה היי, אני מממ ממרכז הסיוע והיא מתחילה לגלול בפניה אין ספור סיפורים

יעל טל פואה:       מה שאני רוצה לומר זה שיש אין ספור סיפורים ומרבית הסיפורים, כמו הדינמיקה אגב הרגילה שיש לנו במציאות, לא מגיעים בכלל למשטרה

יעל טל פואה:  הרי אנחנו יודעים שיש תת דיווח, סדר גודל של 8%-9% רק מגיעים לדיווח למשטרה ולכן נתוני המשטרה הם בהכרח יהיו נתונים חסרים

פנינה תמנו: ספק אם 20%, אולי 10% מגיעים לתלונות, צריך לבדוק את זה

יעל טל פואה: פחות מ-10, לפי מה שאני מכירה, אני חוקרת את זה בדוקטורט

יעל טל פואה:  אבל כן חשוב לי להגיד, מרכזי הפינוי הם מיקרוקוסמוס של החברה שלנו, יש אלימות מינית, יש פגיעות מיניות ויש את אותם חסמים כמובן כשהעצימות גדולה יותר

יעל טל פואה:  אנחנו כבר מכירים את המאפיינים הייחודיים, אבל יש את החסמים הכלכליים ויש הרבה מאוד עמותות, למשל גם אנחנו באות, מציעות סדנאות

פנינה תמנו: הפרצות גדולות יותר

פנינה תמנו:  חדר ליד חדר ליד חדר, עשרות חדרים, עשרות קומות

יעל טל פואה: נכון, ואני אוסיף לזה שכמו שיש עברייני מין שמסתובבים בינינו, אז כאשר עברייני המין האלה מסתובבים במרכזי הפינוי –      

פנינה תמנו: הם מזהים את זה כפרצה

יעל טל פואה: בדיוק, הם מזהים את הפרצה, את הפגיעות, וגם הסטינג, המרחב, הסיטואציה מאפשרת את זה ואז היא בעצם מגדילה את פוטנציאל הפגיעה ולכן אלה הסיפורים שאנחנו רואים

יעל טל פואה:       אבל אני כן רוצה להגיד משהו קונסטרוקטיבי, בואו ננסה לראות איך פותרים את זה

יעל טל פואה:  כמו שנתנו תקצוב מיוחד לכיתות הכוננות, כיתות הכוננות שלנו אלה ועדות המוגנות ואנחנו צריכים לייצר, זה לא יכול להיות יותר התנדבותי, זה צריך להיות ועדות מוגנות מקצועיות, שהן יודעות, שמתעסקות, שהן רב קהילתיות

יעל טל פואה:  כל קהילה היא אחרת, יש לה מאפיינים משלה והיא יודעת לנהל את הדבר הזה

יעל טל פואה:  אז כן, גם לתקצב את זה, גם שזה יהיה מנדטורי והצעד הבא אלה האוכלוסיות החוזרות

יעל טל פואה:      בעצם מתחילים תהליכי חזרה ובתהליכי החזרה האלה נוצר מצב, קודם כל, אחת, סיפרו לי הבוקר שיש משפחות שכבר מתפצלות, שההורים נשארים עם הילדים הקטנים והנוער חוזר לבתים או לבתי הספר או להתנדבויות בקיבוצים ובעצם יש איזה שהיא נפרדות ועוד פעם הפיקוח ההורי הולך ופוחת על אותם בני ובנות נוער

פנינה תמנו: מה הדיווחים שאתם מקבלים? מיה, את מכירה יותר? מאז הדיון הקודם קיבלתם - - -      

יעל טל פואה: מאז הדיון הקודם לא התווספו עוד סיפורים קונקרטיים חוץ מסיפורים במרחב האפור, של אותה נערה שפתאום ראו שהיא הולכת עם ההוא, או אותו גבר מבוגר שלוקח ילדים קטנים

יעל טל פואה:  זאת אומרת סיפורים מהאזורים האלה שאנחנו רואים שהמרחב שם הוא מרחב לא בטוח

יעל טל פואה:  אלה לאו דווקא עבירות מין פר-אקסלנס, אבל זה כן עבירות או פגיעות פוטנציאליות שמתרחשות, אלא אם כן אנחנו נעשה רגע עצירה של הדבר הזה

יעל טל פואה:  ואני אגיד עוד דבר, מי מטפל בזה? יש את העו"ס של הקהילה, יש את העו"ס במרכז עצמו, כל אחד מעביר את הטיפול מאחד לשני, אבל אין גורם אחד שמתכלל

יעל טל פואה:       ודבר אחרון, דיברת על משרד רוה"מ, זה המשרד היה אמור מלכתחילה לתכלל את כל האירוע הזה

יעל טל פואה:  הייתה ועדה שעסקה במוגנות, ועדה בין מגזרית, ובסופו של דבר לפני כשבועיים יצא מיפוי וולונטרי של איפה יתקיימו סדנאות מוגנות

יעל טל פואה:  אנחנו כבר לא שם

פנינה תמנו: תודה

פנינה תמנו:  קולך, פורום נשים דתיות

פנינה תמנו:  שרון בריק-דשן, מנכ"לית, בבקשה, או מי שאתן רוצות

שרון בריק-דשן: אנחנו העלינו באמת את הנושא הזה שהגיע מתוך צוותי הוראה, אין צורך לחזור על זה

פנינה תמנו: לא, לא, תחזרו

פנינה תמנו:  חשוב מה שאתן מדווחות כארגון שפועל בשטח

עינת ברזילי: אנחנו עשינו כמה פעילויות במלונות מפונים, פעילויות לנשים, ובמקביל אנחנו בקשר עם חברות שלנו, נשים שהן חברות בקולך, שותפות לדרך, חלקן מורות, חלקן עובדות סוציאליות, חלקן מדריכות בחברה להגנת הטבע, ומה שאנחנו שומעים – וזה דבר שרציתי להגיד למשטרה, המשטרה מביאה נתונים, שזה חשוב שהם יהיו מלאים ומפולחים, כמו שיושבת הראש מבקשת, אבל יש פה פעולות של מניעה שצריך לעשות

פנינה תמנו: נכון, אמרנו, כי פחות מ-10% בכלל מדווחים ומגיעים למשטרה

פנינה תמנו:  דווקא החלק הזה יותר קל לטפל בו עם ה - - -     

עינת ברזילי: יותר קל לטפל במה שמדווח

עינת ברזילי:  נגיד חברה שלי, דוברת החברה להגנת הטבע, המקבילה שלי, מספרת לי שהן עושות ריצ'ינג אאוט, הן באות למלונות ורואות שם בני נוער שקיבלו סממנים של נוער בסיכון

עינת ברזילי:  אנשים שהיו ילדים טובים, שלומדים בבית ספר והולכים לתנועות נוער ויש להם תחביבים והם מנגנים בגיטרה מקבלים סממנים של נוער בסיכון כתוצאה מהתלישות והזמן הדחוס הזה שהם נמצאים שם בפנים וההסתובבות הזאת ללא מטרה

עינת ברזילי:  צריך לעשות פעולות מניעתיות

עינת ברזילי:       עוד דבר, מורות שאומרות לנו, מורות שקולטות, כמו שאמרה יושבת הראש, מורות שמקבלות תלמידים והתלמידים מספרים למורות: וואו, המורה, את לא יודעת מה קרה, היו מכות בלובי, איזה קטעים

פנינה תמנו: היו עבירות מין

עינת ברזילי: היו עבירות מין

עינת ברזילי:  הן מספרות על דברים כאלה

עינת ברזילי:  ויש עוד דבר שצריך לקחת בחשבון, יש פערים בין אוכלוסיית התלמידים לאוכלוסייה הקבועה של התלמידים וזה גם יוצר חיכוכים ואז הם חוזרים עוד יותר מתוסכלים לחדר במלון כי גם בבית הספר הם לא לגמרי משתלבים תמיד

עינת ברזילי:  כל הדבר הזה דורש הרבה פעולה של רווחה

עינת ברזילי:  חשבנו אפילו על מעגלי אוורור בסוף היום, מעגלי שיתוף כאלה לנוער שיספרו מה עבר עליהם, או פשוט מישהי שהיא אחראית, שיש לה וסט, כמו שבכל מקום עבודה יש אחראית פגיעות מיניות, מישהי עם וסט שיודעים שאפשר לגשת אליה

שרון בריק-דשן: ואני רק רוצה למשפט סיום לומר, אחד הביטויים שאנחנו משתמשים בו הרבה לאחרונה זה: הזמן אזל

שרון בריק-דשן:  ככל שעכשיו יש תהליך של חזרה אנחנו מאבדים את הרגע שעוד אפשר לגשת ולעשות את פעולות המניעה מרוכזות וגם עוד לזהות את המקומות שבהם אנחנו שומעים שהיו מקרים של פגיעה והם לא הבשילו לכדי הגשה של תלונות

שרון בריק-דשן:  אני חושבת שלחץ הזמן הוא גדול

פנינה תמנו: תודה

פנינה תמנו:  המועצה לשלום הילד, בבקשה

עדי נעמת: כן, תודה על הדיון הקריטי הזה

עדי נעמת:  המנכ"לית של המועצה לשלום הילד מובילה מצד החברה האזרחית את השולחן הרב מגזרי שגם הוזכר פה, לילדים ונוער במלחמה, יחד עם המתאמת הממשלתית לזכויות ילדים במשרד המשפטים

עדי נעמת:  במסגרת הזאת ובעקבות יוזמה שלנו גובשו המלצות של מוגנות במלונות

עדי נעמת:  ישב צוות חברים שהיו חברים בו גם נציגים מטעם החברה האזרחית וגם ממשלה והם יצרו המלצות ש - - -     

פנינה תמנו: מי היה מטעם הממשלה, חוץ ממשרד המשפטים?      

עדי נעמת: מטעם הממשלה אני חושבת שהרווחה - - -     

מלי אורגד: את לא חושבת, הרווחה הייתה

פנינה תמנו: לא, מלי, את קובעת אם חשוב? אני קובעת

מלי אורגד: לא, ההיפך

מלי אורגד:  היא אמרה שהיא חושבת ואני אומרת שהיא אכן הייתה

עדי נעמת: לא, היא אומרת שהרווחה אכן הייתה

פנינה תמנו: רווחה, מי עוד?      

עדי נעמת: אני לא רוצה להטעות, אז אני - - -      

קריאה: חינוך, משרד הבריאות גם היה שם

פנינה תמנו: משרד הבריאות

פנינה תמנו:  חינוך היה?      

עדי נעמת: כן

פנינה תמנו: בסדר, הגורמים הרלוונטיים

עדי נעמת: בדיוק, וזה הוצג כבר בחודש נובמבר בכנסת

עדי נעמת:  השאלה הגדולה היא באמת השאלה של היישום

עדי נעמת:  אנחנו במועצה לשלום הילד יודעים להגיד שהייתה התקדמות, אבל בטח ממה שעלה פה, גם בדיון הקודם, אנחנו מבינים שעדיין זה צריך להדיר שינה מעינינו וקם צוות של יישום ממשלתי, וטוב שהוא קם, ואלה השאלות - - -     

פנינה תמנו: עוד צוות? עד שזה יגיע אליהם הם כבר יחזרו הביתה

פנינה תמנו:  אני לא מבינה את העניין הזה, עוד צוות ועוד צוות

פנינה תמנו:  הבאתם מסקנות, אמרתם יש משל"ט, יש אנשים שצריכים כבר לבצע

עדי נעמת: אז אני אומרת, יש את ההמלצות האלה ויש צוות של יישום, אבל באמת הבעיה הגדולה היא מה קורה עם היישום, האם כל משרדי הממשלה הרלוונטיים דואגים שמתקבלים אישורי העסקה לפי החוק למניעת העסקה לעברייני מין? וגם משפטית, אנחנו העלינו את זה שכל מי שעובד במלון, לא רק מרווחה או מחינוך צריך אישורי העסקה

פנינה תמנו: דברי איתי פשוט, אני אוהבת מאוד פשוט בוועדה הזאת, לא לדבר גבוהה גבוהה

פנינה תמנו:  ישבתם, מה היו ההמלצות? תביאי לי למשל ארבע המלצות, אני רוצה לראות אם זה בוצע

עדי נעמת: אז אני מדברת גם לגבי אישורי העסקה

שרית נשיא: בוצע

עדי נעמת: האם זה נעשה בכל המלונות ומה קורה? זה חנה בייעוץ וחקיקה

פנינה תמנו: האם בוצע בכל המלונות?      

שרית נשיא: בוצע

פנינה תמנו: בוצע, שאין עבר פלילי

פנינה תמנו:  אגב גם צריך לחכות את כל האישור הזה מהמשטרה על כל הטווח של העבירות

פנינה תמנו:  כן, מה עוד? המאבטח בכל בית מלון של מפונים

עדי נעמת: האם יש אבטחה באמת בכל בית מלון של מפונים

פנינה תמנו: יש? אתה תגיע לזה? תרשום

עדי נעמת: אני אשאל את השאלות

עדי נעמת:  האם כל מי שעובד עם הילדים הולך עם תג של זיהוי? האם באמת בכל המקומות יש הכשרות?     

פנינה תמנו: אבל תג של זיהוי אפשר לזייף

פנינה תמנו:  זאת אומרת בסוף בסוף זה צריך להתבסס על אמון, על צוותים שהם מכירים אותם, על כתובות

פנינה תמנו:  למשל דיברה שרון שיהיה איזה וסט, לא, צריך שהם יכירו את הבן אדם

פנינה תמנו:  ברגע שהם יודעים שיש מורה חיילת שהם מתחברים אליה או עובדת סוציאלית שהם מתחברים אליה, זה לא משנה אם היא תשים וסט או לא, הם יודעים למי לגשת

פנינה תמנו:  צריך להיזהר עם התגים

פנינה תמנו:  התגים, להיפך, זו פרצה שיכולה להיות מסוכנת

עדי נעמת: לכן גם האבטחה היא חשובה כדי להכיר מי הנפשות הפועלות בדרך כלל במלון

עדי נעמת:  בנוסף ההכשרות שעלו פה, גם זאת שאלה, ואנחנו מבינים ממה שעלה פה שלא, האם זה קורה בכל המלונות? אני יכולה להגיד לכם שאצלנו, במרכז הליווי לילדים נפגעי עבירות מין ואלימות, אנחנו ליווינו מקרה של נערה צעירה שבעקבות שיח כזה של מוגנות היא סיפרה על פגיעה חמורה שהתרחשה בבית המלון

פנינה תמנו: כלפיה?      

עדי נעמת: כלפיה, בטח, ובמלון

פנינה תמנו: ומה עשיתם עם זה? היא הלכה בסוף למשטרה?      

עדי נעמת: כן, זה מקרה שהיא הלכה למשטרה

עדי נעמת:  זה היה בהתחלה בליווי שלנו ובגלל העוצמה והגיוס הזה - - -     

פנינה תמנו: תראו כמה הסדנאות האלה פשוט מציפות ואז הם ניגשים לאיש המקצוע, אם זה רחלי ואם זה עדי ואם זה עינת

פנינה תמנו:  באמת, זה מציל

עדי נעמת: נכון ולכן זה סופר סופר חשוב

פנינה תמנו: זה סופר חשוב

עדי נעמת: נכון, ממש ככה, רק בזכות אותו שיח

עדי נעמת:  שתי שאלות אחרונות, האם יש מי שמתכלל? כי גם לפי ההמלצות האלה אמור להיות מי שמתכלל בכל מרכז מפונים את הנושא הזה של המוגנות וככל שיש צורך גם שיהיה נאמן

פנינה תמנו: לא רק, שיהיה מישהו שמתכלל הכול

פנינה תמנו:  דיברנו על זה בפעם הקודמת, מנהל, מנהלת עדיף, של המרכז

עדי נעמת: נכון

עדי נעמת:  חד משמעית, בכל מרכז ומרכז

עדי נעמת:  ואני מחזירה לשאלה שגם את שאלת בהתחלה, אנחנו יודעים שחלק מהמלונות מתרוקנים ממפונים והיום נכנסים נופשים, איך מנהלים את המצב הזה גם וגם, איך מבטיחים שגם יש סדר יום לילדים במלונות

עדי נעמת:  זה בסוף כרגע העוגן שלהם והבית שלהם בתקופה המורכבת הזאת

עדי נעמת:  אנחנו נשמח כמובן לתשובות

קריאה: הערה אחת ברשותך, דיברנו פה על עובדים, מה לגבי מתנדבים?      

פנינה תמנו: אנחנו דיברנו גם על זה

פנינה תמנו:  זה אותו דבר

פנינה תמנו:  למה, למתנדב יש הקלות? ממש לא, זה עוד יותר אפילו מסוכן כי אין שום גוף שאחראי עליו

פנינה תמנו:       טוב, נתחיל עם משרד ראש הממשלה

פנינה תמנו:  יש פה את משרד ראש הממשלה, את משרד הרווחה והמשרד לביטחון לאומי ובריאות

פנינה תמנו:  בבקשה, משרד ראש הממשלה

איתמר בן-ישראל: אני ממשרד ראש הממשלה

פנינה תמנו: התפקיד שלך

איתמר בן-ישראל: אני מנהל צוות פנים בשלטון מקומי באגף לתכנון ופיתוח במשרד רוה"מ

פנינה תמנו: שבעצם בתחום הזה על מה אתה אחראי?      

איתמר בן-ישראל: לענייננו, שוב אני אגיד, משרד רוה"מ הוא לא מומחה מוגנות וקטונו בתחום הזה, בטח ביחס למשרדים הפרופסיונליים ובטח ביחס לחברה האזרחית, המומחיות שלנו היא עבודה בין-משרדית, היא תכלול, היא לנסות להבין איפה יש את הפערים

פנינה תמנו: הובלה

איתמר בן-ישראל: ואת ההובלה

פנינה תמנו: מי היה בפעם הקודמת?      

איתמר בן-ישראל: שי כהאן

איתמר בן-ישראל:  הוא מהמערך הממשלתי של משרד רוה"מ לטיפול במלונות, במפונים

פנינה תמנו: איפה המערך הזה?      

איתמר בן-ישראל: אני יכול להסביר על המערך, רק - - -      

פנינה תמנו: איפה הם?      

איתמר בן-ישראל: אני יכול לדבר גם בשמם, אני מכיר מאוד את הפעילות של המערך

פנינה תמנו: טוב, אבל בפעם הבאה שיבואו איתך

פנינה תמנו:  עם כל הכבוד, על זה הם משולמים

איתמר בן-ישראל: אם תרצי, יושבת הראש, אני אסביר שנייה על הגלגולים, על מה נעשה לאורך הדרך וכמובן תכוויני אותי בדיוק מה תרצי שאני ארחיב בו

איתמר בן-ישראל:  אז אני אגיד, כבר בחודש אוקטובר התחילה הפעילות של השולחן הבין מגזרי בהובלה של משרד ראש הממשלה ומשרד המשפטים בנושא של מוגנות ילדים ונוער במתקני המפונים

איתמר בן-ישראל:  לאחר מספר מפגשים וגיבוש של המלצות - - -     

פנינה תמנו: כשאתה אומר מוגנות זה כולל בתוך זה מוגנות של נשים?      

איתמר בן-ישראל: מוגנות של קטינים

פנינה תמנו: לא, אני רוצה שתתייחס - - -     

איתמר בן-ישראל: ילדים ונוער

פנינה תמנו: אבל אני רוצה על כלל התמונה, כי גם נשים יכול להיות – אנחנו בוועדה לקידום מעמד האישה

איתמר בן-ישראל: אני יודע

איתמר בן-ישראל:  השולחן העגול הוציא תחת ידיו מסמך של המלצות, זה טוב ויפה, כלומר זה מאוד מאוד חשוב וגם יש שם קולות מהשטח, כלומר אנשים שעושים את זה בשטח, החברה האזרחית וגם כמובן המשרדים הפרופסיונליים כמו משרד הרווחה, משרד הבריאות, משרד החינוך, והוקם צוות, ההמלצות הוגשו לפורום מנכ"לים בראשות מנכ"ל רוה"מ והוחלט לקחת את ההמלצות ולהגיד אוקיי, עכשיו בפרקטיקה, איך כל אחת מההמלצות האלה הולכת להיראות

פנינה תמנו: שזה בעצם אותה ועדה שהוועד לשלום הילד - - -     

עדי נעמת: כן, בדיוק, מה שדיברתי עליו

איתמר בן-ישראל: יש את צוות השולחן העגול הבין-משרדי, שהמטרה שלו היא לא עכשיו לייצר את ההנחיות

פנינה תמנו: כן, הבנתי, גם הייתה לי אתמול שיחה על זה עם ורד וינדמן, מנכ"לית המועצה לשלום הילד

איתמר בן-ישראל: בצוות המשימה הבין-משרדי נמצאים בעיקר נציגי ממשלה שהמטרה שלהם זה לקחת את ההמלצות האלה ולהגיד אוקיי, בפרקטיקה מי אחראי על זה

פנינה תמנו: דרגות? דרגת סמנכ"ל?      

איתמר בן-ישראל: היו"רית הייתה סמנכ"לית המשרד לביטחון לאומי שקיבל על עצמו, המשרד הסכים לקבל על עצמו את ההובלה של הצוות הזה בשיתוף כמובן עם רוה"מ ועם משפטים, אבל הרבה מהפעילות נמצאת תחת ביטחון לאומי

פנינה תמנו: אוקיי

פנינה תמנו:  אז בוא נשמע מה היו ההמלצות ומה יושם

איתמר בן-ישראל: בכל מה שקשור להסדרה של זיהוי הגורמים שנמצאים בבתי המלון וגם הסיפור של וידוא אישור העסקה של עובדים ושל מתנדבים

איתמר בן-ישראל:  זו הייתה ההנחיה הראשונה שכבר יצאה, גם בפורום מנכ"לים הצגנו את זה וזו גם הנחיה שיצאה למשרדים, על סטנדרט לזיהוי מסוים של עובדי הממשלה במלונות, כלומר שיהיה אפשר לזהות שמדובר בנציג ממשלה

איתמר בן-ישראל:  שוב, ככל שעובר הזמן המציאות משתנה, אין דין נובמבר כדין ינואר

פנינה תמנו: אנחנו לא נדבר על מציאות משתנה, אנחנו מדברים כרגע על המציאות

פנינה תמנו:  אז נתתם הנחיה שצריך להזדהות ואישורי העסקה, מי מבצע את זה?      

איתמר בן-ישראל: המשרדים

איתמר בן-ישראל:  כלומר משרד החינוך - - -      

קריאה: המשרדים

פנינה תמנו: לא, לא לענות לי במקומו, תודה

פנינה תמנו:  אני יודעת, בסוף המשרד יכול לרצות מה שהוא רוצה, אם אין במלון מי שאחראי על כל הדברים האלה זה נופל בין הכיסאות

פנינה תמנו:  מי אמור להיות אחראי? הנציג של העירייה שהוא מגדיל ראש או הנציג של - - - או שגם עליהם יש עומס? אם לא יהיה פה סדר, אז הדברים אלה, אתם יכולים להנחות ולהנחות

פנינה תמנו:  הרי אנחנו יודעים מה הבעיה העיקרית של מדיניות, זה להוריד את זה מלמעלה למטה ולדאוג שזה מתחבר

איתמר בן-ישראל: נכון

איתמר בן-ישראל:  אני אענה על הנושא הזה של האקלים

איתמר בן-ישראל:  מדובר בסוף בסוגיה שהיא, בניגוד לתלונות במשטרה, שזה כן או לא, והמספרים מדברים בשם עצמם, היא תופעה מהעולמות המורכבים, הרכים, האפורים נאמר כאן, כלומר אחד האתגרים באירוע הזה זה לוודא שלנו כממשלה או לנו כגופים ציבוריים שזה קורה, שיש לנו מספיק סנסורים בשטח

פנינה תמנו: קח דוגמה בבקשה מלון, מי אמור לדעת? את רוצה את לתת לי את התשובה, נציגת הבט"פ?      

שרית נשיא: יחד עם איתמר ועורכת הדין מיכל גולד, המתאמת הממשלתית לזכויות ילדים ונוער, אנחנו מובילים את צוות היישום הבין-משרדי

שרית נשיא:  גם להמלצות שעלו בשולחן הרב מגזרי שדובר עליו רבות וגם נושאים נוספים שראינו לנכון לעורר ולחדד בתוך בתי המלון

שרית נשיא:  הסוגיה הזו של מי מתכלל ומי רואה ומי הסנסור שלנו בשטח היא באמת סוגיה מאוד מורכבת שאנחנו עדיין מתמודדים איתה, בחלק מהמקומות בהצלחה, בחלק מהמקומות פחות, אנחנו מודעים לזה ואנחנו כל הזמן עובדים על זה

פנינה תמנו: בואו נעצור פה

פנינה תמנו:  משרד רוה"מ, אנחנו ארבעה חודשים ויותר מאז פרוץ המלחמה והאסון שפקד אותנו ופקד את האנשים האלה והם עקורים מבתיהם, סנסורים בשטח ונציגים בשטח, זה כל כך פתיר, אתם חייבים להגיש פה ואתם צריכים להעלות את זה כלפי מעלה, צריך שיהיה מתכלל/מתכללת בכל בית מלון

פנינה תמנו:  זה מה שעשינו למשל עם אוקראינה, אני לא הייתי מוכנה לעבוד מול מלא גורמים שבאים, מתנדבים של תנועות הנוער, מורות חיילות שביקשתי שייכנסו, נציגים של פיקוד העורף, נציגים של עוד ועוד, רווחה שהגיעו, אבל אם אין מישהו שהוא בסוף לוקח את האחריות במלון אנחנו בבעיה

פנינה תמנו:       הציפייה שזה ייעשה בהתנדבות על ידי נציגי הקהילה היא לא בסדר

פנינה תמנו:  וזה לא עולה הרבה כסף

פנינה תמנו:  תיקחו תקנים, עד המלון האחרון אתם חייבים שיהיה מתכללת שהיא אחראית לראות שהכול דופק, שגאנט הפעילות שלכם בכל מלון דופק

פנינה תמנו:  ואחר כך, גם העברת המסרים שלכם והמדיניות, היא לא מול מיליון גורמים, היא מול 100 אנשים שאתם תצטרכו להעלות לזום ולהסביר להם: הייתה ישיבה, החלטנו שיהיו הכשרות של מרכזי הסיוע, וואט אבר

פנינה תמנו:  הדבר הזה, לא משנה כמה תקציב תשימו, אם זה לא יתוכלל כמו שצריך ולא תהיה לכם כתובת, שבסוף רחל תצטרך לחפש את החיילת שהיא תיתן לה את התשובות וכאילו אנחנו מפילים את הכול על הצבא

פנינה תמנו:  זה לא נכון

פנינה תמנו:       אני חושבת שמפה אתם חייבים לקחת את זה, כי אתם עושים, אני שומעת, עושים עבודה במשטרה וברווחה בוודאות, אני בטוחה שיש עבודה, בכל מלון שהייתי הרווחה היו הראשונים, בתחילת הדרך, ואני בטוחה שגם הבט"פ רוצה שזה יובל כמו שצריך, אבל תדאגו

פנינה תמנו:  יש לכם מספיק כוח לעשות את זה כי אתם הפונקציות שהממשלה נתנה לכם את האחריות

פנינה תמנו:  בסוף תדאגו שזה יקרה, כי גם האנשים של העיריות הקולטות מתעייפים, וגם הנציגים של הקהילות, חלק עוזבים

פנינה תמנו:  דווקא עכשיו זה מתחיל להתרופף ועדיין יש לכם עשרות אלפים שאתם חייבים לדעת מה קורה שם

שרית נשיא: אז אם יותר לי, רק כדי להשלים את תמונת המצב, באמת בהתחלה היו נציגים של פיקוד העורף, היה חש"ל בכל מלון והיה באמת יותר קל לארגן את המנגנון הזה, להעביר הנחיות, לוודא שהן מבוצעות, שיהיה פיבוט אחד מרכזי בכל בית מלון וציר אחד שדרכו עובדים

שרית נשיא:  היום הנושא הזה קצת יותר מאתגר, עם זאת הרשויות הקולטות והרשויות המפונות, יש להם נציגים בכל בית מלון, נציגי רווחה, נציגי חינוך, נציגי קהילה מהרשות לביטחון קהילתי במשרד לביטחון לאומי, בכל בית מלון יש צוות שפועל

שרית נשיא:  שוב, זה מנגנון של שיתופי פעולה, יש מקומות שבהם הוא עובד מצוין, יש מקומות שבהם צריך לחזק אותו

פנינה תמנו: לא, תלוי באיזה תדירות מתחלפים האנשים

פנינה תמנו:  צריך לנסות לשמור על רצף של אותו עובד סוציאלי, וזה נכון לכל הגורמים, אותו מש"ק קהילתי, כי אם זה מתחלף כל הזמן אין ביטחון

שרית נשיא: נכון

שרית נשיא:  אז היום כבר יש פחות ופחות תחלופה

שרית נשיא:  באמת בחודשים הראשונים התחלופה הייתה מאוד גבוהה וגם הנוכחות של מתנדבים הייתה מאוד גבוהה, מתחלפים, באים והולכים, היום זה כבר לא קיים, היום יש צוות קבוע שעובד בבתי המלון ועליהם יש גם את המנהלים האזוריים מטעם המערך הממשלתי לטיפול במפונים

שרית נשיא:  המנהלים האזוריים הללו הם הציר שאנחנו יכולים לעבוד דרכו, הם מכירים את בתי המלון, הם מכירים את הצוותים המקצועיים שעובדים בבתי המלון והם יכולים להיות סיוע

פנינה תמנו: 105 בתמונה?      

שרית נשיא: כן, גם 105 וגם הרשות לביטחון קהילתי במשרד שלנו

פנינה תמנו: עם משהו ייעודי לילדים האלה?      

שרית נשיא: יש כמה וכמה דברים שאנחנו עושים, גם ברמת המשרד וגם כצוות בין-משרדי

שרית נשיא:  בתוך המשרד יש את הרשות לביטחון קהילתי שמפעילה באופן שוטף, ברגיל, בשגרה, צוותי מוגנות, סיירות הורים, פעילויות של מניעה, בעיקר מניעה של אלימות ושימוש בסמים ואלכוהול, והרשות ממשיכה לפעול גם בתוך בתי המלון וקהילות המפונים

פנינה תמנו: יש לכם תוכנית כתובה?      

שרית נשיא: יש תוכנית כתובה, אבל אני חייבת להגיד שבגלל הנסיבות שמשתנות כל הזמן אנחנו גם משנים את הפעילות שלנו

פנינה תמנו: אז תמקדו את התוכנית, תעדכנו אותה

שרית נשיא: אנחנו מתאימים אותה למציאות בשטח

פנינה תמנו: אני רוצה לראות את התוכנית הכתובה, זה אמור להיות משרד ראש הממשלה

פנינה תמנו:  אני רוצה לחזור, בבקשה, למשרד ראש הממשלה

פנינה תמנו:  איתמר, תמשיך

איתמר בן-ישראל: אני אמשיך את הנקודות של שרית בעניין העבודה של הרשות לביטחון קהילתי, של משרד הרווחה מול הקהילה עצמה, אותן סדנאות מוגנות, סיירות הורים, מה שנקרא מתן כלים לקהילה שנתקלת במצב חדש וקטסטרופלי מבחינתה

איתמר בן-ישראל:       אני כן אגיד שלגבי ההכשרות של נציגי הממשלה, שוב כסנסורים, כלומר אנשים שנמצאים עכשיו במלונות, הייתה סטנדרטיזציה בין היתר כהמלצה של השולחן הבין מגזרי, לעשות סטנדרט אחד של איך נראות ההכשרות של רווחה ושל חינוך ושל בריאות, כמובן כל אחד והדגשים שלו, אבל שיהיה את הדברים המשותפים

איתמר בן-ישראל:  מספר הכשרות גם לשומרי סף, כלומר לאנשים שנמצאים בבתי המלון, צוות המלון או אנשים שגם אם הם לא נציגי חינוך, בריאות ורווחה, שעדיין ערים לתופעות שקורות ויכולים - - -      

פנינה תמנו: כמה הכשרות היו לנו עד עכשיו?      

שרית נשיא: ההכשרות לאנשי המקצוע במשרדים היו באופן גורף בכל המשרדים - - -     

פנינה תמנו: לא למשרדים, לאלה שנמצאים במלונות

שרית נשיא: יש לפעמים עובדים סוציאליים שבהכשרה שלהם הם לא יודעים לפעול במצבים, גם לזהות וגם לפעול במצבים של מוגנות, אז הועברה להם הכשרה כדי שהם יידעו לזהות את זה

פנינה תמנו: לא, שנייה

פנינה תמנו:  כמה הכשרות למשל פר מלון עבר?      

שרית נשיא: ההכשרות לא היו פר מלון, ההכשרות היו רוחביות

פנינה תמנו: זו בעיה

שרית נשיא: תבדילי, יש כמה קהלי יעד להכשרות הללו

שרית נשיא:  אנשי המקצוע במשרדים, עובדים סוציאליים, מנהלי קהילות, אנשי חינוך, אנשי בריאות, כל האנשים שאנחנו יודעים שהם גורמי המקצוע שלנו מטעם המשרדים, לפעמים הם עובדים דרך הרשויות המקומיות ועובדים בבתי המלון, קיבלו הכשרות

פנינה תמנו: את מדברת איתי על דרג ניהולי

שרית נשיא: לא דרג ניהולי, מי שעובד בשטח, קיבלו הכשרות מהמשרדים, איזה שהיא הכשרה אחת רוחבית בהחלטה משותפת, מרובעת, של משרד הבריאות, רווחה, חינוך ואנחנו

פנינה תמנו: כל משרד עושה לצוות שלו?      

שרית נשיא: כל משרד עשה לאנשים שלו, אבל בהתאם לבסיס שנקבע במשותף

שרית נשיא:  כלומר וידאנו שכל אנשי המקצוע קיבלו הכשרה אחת אחודה, ברורה, מוסכמת על כל אנשי המקצוע

פנינה תמנו: לגבי מוגנות ומאבק באלימות

שרית נשיא: זה הדבר הראשון שנעשה

שרית נשיא:  קהל היעד השני שלנו הוא שומרי הסף, אנחנו קוראים להם בעלי התפקידים שנמצאים בבית המלון באופן קבוע, אנשי המלון

שרית נשיא:  בהתחלה, אני מודה, היה לנו קצת קושי להיכנס לשם, הם גם היו קצת בכאוס ובעבודה סביב השעון, פחות היו פנויים לקשב לדבר הזה, התבצעו שתי הכשרות רוחביות, הן היו פתוחות, וובינריות, באופן מקוון, כדי שכמה שיותר אנשים יוכלו להצטרף

שרית נשיא:  היו כמה עשרות שהצטרפו

שרית נשיא:  אנחנו עכשיו מעבים את המערך הזה, אנחנו רוצים להביא הרבה יותר הכשרות לשומרי הסף האלה מתוך ההבנה שבסוף הם האנשים רואים ביום יום, הם האנשים שהקהילה כבר מכירה אותם, זה יכול להיות מלצרים, זה יכול להיות אנשי שירות שונים

פנינה תמנו: מה הם עוברים בהכשרה?      

שרית נשיא: איך לזהות מצבי סיכון, איך לזהות כל מיני סיטואציות שיכולות להעלות שאלות, כמו - - -     

פנינה תמנו: למשל אם זה לא היה בזום - - -      

שרית נשיא: ומה הם אמורים לעשות עם זה

פנינה תמנו: אם זה היה לכם מתכלל אז הוא היה מוצא ערב לכל הצוות של המלון, הוא היה מוצא כמה ערבים, גם לעובדים של המשרדים שמגיעים

פנינה תמנו:  אני מבינה שאתם עושים כמה שאתם יכולים בהתאם למה שיש, שזה גם חשוב, מאוד מאוד חשוב, אני גם מקווה שיש לך מעקב האם הרוב עבר, כמה עברו

פנינה תמנו:  יש לך מספרים?      

שרית נשיא: כן

שרית נשיא:  בעניין הזה אנחנו גם ביקשנו וקיבלנו את שיתוף הפעולה של משרד התיירות שעובד עם התאחדות בתי המלון ועם בתי המלון שהתקשרו איתם בחוזים כדי שהם יסייעו לנו לגייס את העובדים של בתי המלון להגיע להכשרות

פנינה תמנו: נכון, כי יכולים להגיד לכם - - -     

שרית נשיא: הם לא חייבים

פנינה תמנו: אם כי הם מרוויחים, אז שיהיו חייבים

שרית נשיא: אני חושבת שיש נכונות של כל הגורמים הרלוונטיים

שרית נשיא:  קהל היעד הנוסף זה ההורים ובני הנוער

פנינה תמנו: עשיתם?      

שרית נשיא: עשינו

שרית נשיא:  אני חייבת לומר שבהתחלה היה קשה מאוד

פנינה תמנו: לכמה?      

שרית נשיא: רגע, היה קושי מאוד גדול להגיע, היו לא מעט הכשרות שקבענו ופשוט אף אחד לא הגיע

פנינה תמנו: בזום?      

שרית נשיא: לא, בבתי המלון עצמם

פנינה תמנו: פרטני למלון ספציפי?      

שרית נשיא: פרטני למלון ספציפי

פנינה תמנו: שזה עשיתם באמצעות מי?      

שרית נשיא: באמצעותנו, כוחות פנימיים שלנו

פנינה תמנו: כמה? מספרים

פנינה תמנו:  בכמה מלונות הייתם?      

שרית נשיא: אנשי 105, המטה להגנה על ילדים ברשת

פנינה תמנו: אני שואלת אותך שאלה, בכמה מלונות הייתם?      

שרית נשיא: בכמה עשרות, אני לא יודעת להגיד לך בדיוק, אבל אני יכולה לברר

פנינה תמנו: אני רוצה לדעת כמה עשרות

פנינה תמנו:  ואז מה בעצם עשיתם איתם?      

שרית נשיא: הרשות לביטחון קהילתי פועלת באופן קבוע בבתי המלון

שרית נשיא:  כמו עובד סוציאלי שנמצא בבית מלון באופן קבוע גם הרשות לביטחון קהילתי פועלת באמצעות האנשים שלנו בשטח במלונות באופן קבוע

שרית נשיא:  אז יש מלונות - - -      

פנינה תמנו: לא יודעת, לא ראיתי אתכם

פנינה תמנו:  ראיתי את משרד הרווחה וראיתי קצת גורמי בריאות

פנינה תמנו:  זה היה ממש בחודש הראשון שבאופן אינטנסיבי עשינו סיורים, יכול להיות שמאז דברים השתנו

איתמר בן-ישראל: הגדילו את התקציב

שרית נשיא: כן, גם הגדלנו תקציב וייחדנו תקציב לפעילות סביב קהילות המפונים

פנינה תמנו: אוקיי, אז כמה היענות הייתה בסוף של ההורים?      

שרית נשיא: עכשיו זה כבר הולך וגדל, עכשיו יש כבר יותר מסוגלות, יש יותר פניות, יש יותר הורים, מוקמות סיירות הורים, מוקמות מחדש ועדות מוגנות וזה עכשיו הולך ועולה

שרית נשיא:  גם המספר המצומצם של המפונים וגם השגרה שבסוף נכנסו אליה והיציאה מהמצוקה הראשונית ומהבלבול וזה יוצר יותר ויותר פניות ויש היום מספרים הולכים וגדלים, גם של סיירות הורים, גם של הדרכות וסדנאות וגם של ועדות מוגנות

שרית נשיא:  אין לי מספרים, אבל אני יכולה לברר ולחזור עם המידע הזה

פנינה תמנו: בעצם התורה שעל פיה את עובדת זה הוועדה הספציפית שהייתה? מה התוכנית שמנחה אותך? זה מאוד מעניין אותי

שרית נשיא: לקחנו את מסמך ההמלצות, נסמכנו עליו אבל הוספנו לו בהתאם לדברים שעלו מהשטח, מאנשי המקצוע שלנו, מסיורים שאנחנו עשינו, משיחות שעשינו עם גורמי מקצוע

פנינה תמנו: עשיתם שיחות עם מרכזי הסיוע?      

שרית נשיא: גם איתם בשולחן העגול

פנינה תמנו: מרכזי הסיוע, אתם ישבתם איתם? יש להם פה תוכנית אופרטיבית

שרית נשיא: לא, במסגרת השולחן הרב מגזרי

יעל טל פואה: היינו בחלק מהשולחנות, אבל לא ישבו איתנו מעולם ברמה המקצועית על אף שהצענו את עזרתנו ואת הליווי שלנו והתמיכה

פנינה תמנו: שרית, צניעות זה בעיניי תכונה קשה, אבל היא תכונה שיכולה להוביל לנפלאות, למה? כי אם אנחנו נהיה צנועים מול אלה שעושים את זה יום יום אנחנו נגלה שיטות עבודה מופלאות שגורמות לילדים להיפתח, לנשים להיפתח, ושיהפכו להיות תורת עבודה אולי יותר טובה ממה שאנחנו הרבה פעמים מגישים כמקבלי החלטות

פנינה תמנו:  חס וחלילה, מבלי לזלזל בפן המקצועי שלכם

פנינה תמנו:  אני מבקשת ממך לשבת, תנו להם הצצה, לא יקרה כלום - - -     

שרית נשיא: להיפך, בשמחה רבה

פנינה תמנו: הצצה לתוכנית, תנו להם ללטש איתכם את התוכנית

פנינה תמנו:  גם אתם תגלו צניעות, אם אין מה לתקן אל תתקנו

פנינה תמנו:  אני מבקשת, תכניסו אותם יותר לתמונה, קחו כלים, כי רוב הפניות הרבה פעמים מגיעות אליהם, אליהן, ולא סתם, כי הם כנראה עושים משהו נכון

שרית נשיא: בשמחה רבה

שרית נשיא:  חלק מהמיפוי הזה שדיברו עליו קודם, שיצא מיפוי שירותים, זה מתוך הרצון לדעת מי הגורמים שעובדים בשטח ועם מי אפשר להתייעץ מכיוון שהבנו שיש הרבה מאוד גורמים שעובדים בשטח ואנחנו לא מספיק מכירים אותם ולכן יצא המיפוי הזה וזה בהחלט כוונה שלנו

שרית נשיא:  אנחנו לגמרי פתוחים לשיח, בסוף המטרה היא משותפת של כולנו

פנינה תמנו: מרכזי הסיוע, רציתם לומר משהו

יעל טל פואה: אני רוצה לומר שכבר בנובמבר, בוועדה הבין מגזרית, אמרנו שצריך לערוך מיפוי, המיפוי יצא לפני כשבועיים והמיפוי הוא מיפוי וולונטרי, הוא נשלח לאנשים, בואו תמלאו האם בוצעו או ביצעתם סדנאות מוגנות וזה לא מיפוי רציני

פנינה תמנו: למי, לאנשים? להורים?      

יעל טל פואה: גם אלינו זה נשלח

פנינה תמנו: אני לא מצליחה להבין, לא מבינה את הטענה שלך

יעל טל פואה: הטענה היא שמיפוי, צריך להרים טלפונים לכל אחד מבתי המלון, או למתכללים, לשאול - - -     

פנינה תמנו: אין מתכללים, מה לא ברור? אם היה היינו במצב טוב

יעל טל פואה: נכון, אבל יש גורמים שאיתם הם בקשר במלונות

יעל טל פואה:  אז לפנות לגורמים אלה, לשאול האם בוצעו סדנאות מוגנות, מה הבעיות, לעשות מיפוי כמו שצריך ולא להפנות שאלון שהוא שאלון וולונטרי לחלוטין שלאף אחד בכלל אין כוח לפתוח ולמלא אותו ולהעניק להם ידע באופן הזה

יעל טל פואה:  זה לא מיפוי רציני

יעל טל פואה:  ואני חושבת גם שזה לקח לפחות חודשיים וחצי עד שבכלל יצא המיפוי הזה זה גם אומר דרשני

פנינה תמנו: תודה

פנינה תמנו:  משרד רוה"מ, חזרתי אליך

איתמר בן-ישראל: אני יכול לדבר על הדברים שקורים עכשיו

פנינה תמנו: לא, אני אמקד אותך, שלא תלך לאיבוד

פנינה תמנו:  יש לכם אחראים על הדבר הזה שנקרא מפונים במשרד רוה"מ

איתמר בן-ישראל: נכון

פנינה תמנו: כמה מונה הצוות הזה?      

איתמר בן-ישראל: יש לנו משהו כמו 14 מנהלי אזור ותחתיהם כ-120-100 נציגים שנעים במלונות

פנינה תמנו: הייתם לוקחים את ה-120 ושמים אותם מתכלל מלון

פנינה תמנו:  אני לא מבינה את ההיגיון

איתמר בן-ישראל: לצערנו זה לא היקף מספיק

איתמר בן-ישראל:  אני אגיד שכל המערך הזה הוא בסופו של דבר עובדי מדינה שהתנדבו למערך הזה, כלומר הם עובדים שהם היום - - -     

פנינה תמנו: כמה מלונות יש לכם?      

קריאה: 360 בערך

פנינה תמנו: אני חושבת שצריך על כל מלון, אבל אפילו אחד על שניים

איתמר בן-ישראל: בחלק מהאזורים יש נציג קבוע, באזורים נגיד כמו בתל אביב שיש למעלה מ-100 מלונות אין לנו שם 100 נציגי ממשלה

איתמר בן-ישראל:  שוב, נציג ממשלה זה סוגיה שהתמודדנו איתה - - -      

פנינה תמנו: בוא, אני חשבון יודעת, אם אתה אומר שיש לך 120 שהם מתחתיהם ויש לך 300 מלונות, אז פר בן אדם יש לו בסך שניים-שלושה מלונות

פנינה תמנו:  נו באמת

שרית נשיא: לא, יש גם מלונות שיש מעט מאוד מפונים כבר

פנינה תמנו: לא רלוונטי, אני לא מדברת על המצב הזה

פנינה תמנו:  יש לנו 56,000 מפונים

פנינה תמנו:  אני בסך הכול רוצה לומר, איך שאני מסתכלת על זה, אנחנו כל פעם ממציאים את הגלגל מחדש וזה חבל

פנינה תמנו:  אולי גם אני לוקחת על עצמי את האחריות, למרות שניסיתי להרים טלפונים ואני לא אגיד לאיזה פונקציות, ואמרתי להם: יש לכם תוכנית חירום כבר כתובה על איך קולטים פליטים בלי כלום

פנינה תמנו:  פליטים שבאים רק עם הבגדים על עצמם, לא יודעים את השפה, כולל אירועים של סרסורים שהגיעו לפתחי מלונות באותה תקופה כדי לנצל נשים, שזה היה חמור ביותר, כולל כל הגורמים, ואיך מתפעלים את הדבר הזה

פנינה תמנו:       אני חושבת שעוד לא מאוחר, עד המלון האחרון אתם צריכים לדעת לתפעל את הדבר הזה

פנינה תמנו:  אחת, קצת יותר להיות ברורים מי הפונקציות הרלוונטיות על כל מלון כדי שיהיה לכם פורום שמצליח להוריד את המדיניות בצורה טיפה יותר מדויקת ומחוברת לשטח, שתיים, התוכניות, אני רואה שכן בוצעו כמה מהלכים שהם חשובים, כמו למשל התוכנית עם משרד המשפטים והמגזר השלישי לעניין מוגנות ילדים

פנינה תמנו:  ופה זו גם ההזדמנות שלי להודות לחברי חבר הכנסת אלי דלל שאני יודעת שהוא גם עשה דיון בנושא הזה אצלו בוועדה, בוועדה לזכויות הילד

פנינה תמנו:  אבל בסוף זה כאילו נראה תוכנית כאן, תוכנית כאן, אין איזה תכלול וזה אתם, משרד רוה"מ

פנינה תמנו:       קחו את תוכנית החירום שלכם שמדברת בכל פרק על כל רובדי החיים ואיך זה פועל, כולל הפונקציות ואנחנו רוצים לקבל את התוכנית הזאת

פנינה תמנו:  לא סתם שאלתי קודם האם יש תוכנית חירום שהיא מופעלת והיא מעודכנת תוך כדי ההליכה ומי הפונקציות הרלוונטיות, מי אחראי ומתכלל

פנינה תמנו:  יש פה סדר, ברור שיש את החיים והם מתרחשים, המטרה שנעשה את זה יותר טוב

פנינה תמנו:  אז תכין את זה בבקשה ותשלח לנו - - -     

איתמר בן-ישראל: אני יכול להגיב?      

פנינה תמנו: כן

איתמר בן-ישראל: אז אני אגיד, תוכנית והמלצות, חלק מהדברים כבר בוצעו או נמצאים בביצוע

איתמר בן-ישראל:  יש לנו כמה דברים, כמו הסוגיה שהיו"ר הזכירה לגבי הפונקציה ברמת בית המלון, זו סוגיה שאנחנו מתמודדים איתה מהיום הראשון

איתמר בן-ישראל:  ושוב, כמו שאמרתי מקודם על מציאות משתנה, לא סתם, אלא בהתחלה המציאות הייתה שהנציגים בבתי המלון היו הנציגים של פיקוד העורף, זו פונקציה שעכשיו לא נמצאת בבתי המלון

איתמר בן-ישראל:  יש לנו את הנציגים של משרד רוה"מ - - -      

פנינה תמנו: אז הייתם צריכים להאריך

פנינה תמנו:  אני רוצה להגיד לך, אם עובדים נכון אז יודעים גם לבקש הארכה משר הביטחון

איתמר בן-ישראל: אז אני אומר שהם הופנו למשימות אחרות שקשורות לחילוץ והצלה

פנינה תמנו: הכול עניין של העדפות בחיים ואם אתם הייתם מסבירים כמה סדר העדיפויות הוא מאוד מאוד חשוב כרגע, כי ככל שזכור לי אנחנו מבינים מה הדברים שחשובים לנו

פנינה תמנו:  המלחמה שמתרחשת והמפונים, בוודאי המלחמה, זה גם מטרות המלחמה ובתוכם החטופים והחטופות, אבל חוץ מהמלחמה האוכלוסייה שאנחנו מתמקדים בה זה הטיפול במפונים

פנינה תמנו:  לכן גם אם לא, הייתם צריכים להחליף את זה עם תקנים שאתם לוקחים מהאוצר, אומרים להם: סליחה, על כל פיקוד עורף שהלך לי - - -      

איתמר בן-ישראל: אז אני אגיד שגם בנושא של המערך הממשלתי לצערנו המנהלים המקוריים והמנהלות המקוריים של אותם נציגים שהתנדבו מושכים אותם חזרה למשרות המקוריות

איתמר בן-ישראל:  כלומר אנחנו מוצאים את הכוחות דווקא ברמת - - -      

פנינה תמנו: מה, אין שרים בממשלת ישראל? אין ראש ממשלה? אני לא מצליחה להבין את זה

איתמר בן-ישראל: אני אומר שאנחנו מוצאים את הכוחות דווקא ברמת הרשות הקולטת והרשות הנקלטת

פנינה תמנו: אבל זה הכי קל, אם אתם מתכללים – סליחה, אני מכירה את משרד ראש הממשלה היטב, עשיתי איתם לא מעט דברים

איתמר בן-ישראל: אני יודע

פנינה תמנו: ואני יודעת איזה כוח יש למשרד ראש הממשלה

פנינה תמנו:  אני שוב אומרת, זה לא ללכת לשלטון המקומי

פנינה תמנו:  חשוב מאוד, אבל המעמסה שיש על השלטון המקומי, שהם באמת תפקדו בצורה יוצאת מהכלל, היא לא אומרת שהאחריות עוברת אליהם, האחריות היא עדיין בשלטון המרכזי בסיפור הזה ובסוף יש לך אחריות, יש אחריות לכל פונקציה

פנינה תמנו:  אתה בסוף נמצא במשרד ראש הממשלה, אתם צריכים לדעת לדפוק על שולחנות כשצריך להוביל משהו וכשצריך שמשהו ידפוק יותר טוב כי אחרת זה להסתובב סביב הזנב שלנו ומי שמשלם את המחיר זה ילדים, זה נשים ואלה דברים שהם יילכו איתם לכל החיים

פנינה תמנו:  תזכרו את זה, כשילדה נפגעת שם זה לכל החיים

איתמר בן-ישראל: נכון

פנינה תמנו: עוד משהו שתרצה להגיד?      

איתמר בן-ישראל: לא

פנינה תמנו: בבקשה, מלי אורגד, משרד הרווחה

מלי אורגד: מנהלת שירות לטיפול והגנה במצבי טראומה ומשבר, אחראית על התחום של אלימות במשפחה ופגיעות מיניות

פנינה תמנו: אוה, זה הרבה יותר מדויק הפעם, ששלחו אותך

פנינה תמנו:  לא שחס וחלילה אני מזלזלת בפונקציה שהייתה בפעם הקודמת

פנינה תמנו:  היא איתנו?      

מיטל ברוך: אני הייתי

מלי אורגד: היא עובדת נהדרת, היא עובדת בתוך השירות שלי

פנינה תמנו: לא, כי אז היית חסרה לי, ההשלמה שלך

מלי אורגד: אז אני אנסה להשלים, אני אדבר קודם כל קצת על ההיערכות של המשרד שלנו עם המפונים במלונות, אחר כך אני אציג נתונים כי את ביקשת נתונים ועשינו עבודה מאוד יסודית כדי לדעת מה הם הנתונים מכל המלונות והרשויות שהתפנו ובסוף אני אדבר על מה אנחנו עושים, מה עשינו, מה עוד נעשה, הכשרות וכו'

פנינה תמנו: מלי, סליחה שאני עוצרת אותך

פנינה תמנו:  ברברה, מתי את צריכה לצאת?      

ברברה לנג: אני מתנצלת, אני התחייבתי להיות גם בדיון אחר שאמרתי שאני מאחרת אליו בשביל להיות פה, אם יש לך שאלות אני אשמח לענות

פנינה תמנו: לא, יש לך משהו להציג לנו?      

ברברה לנג: אני עשיתי בדיקה מול קופות חולים וטיפות חלב והמרכזים האקוטיים לראות לגבי איתורים שלנו כי במלונות אנחנו מאתרים ומעבירים לטיפול של הרווחה בגדול

ברברה לנג:  לא היו איתורים, היו שני מקרים שהגיעו למרכזים האקוטיים שלנו בהקשר של מפונים

פנינה תמנו: של נשים שנאנסו?      

ברברה לנג: אני לא רוצה להיכנס לפרטים

פנינה תמנו: לא, לא, לא, אני צריכה לדעת, אנחנו לא נכנסים לפרטים של הגברת, אנחנו מדברים על נשים שפינו את עצמן למרכזים האקוטיים?      

ברברה לנג: כן

פנינה תמנו: כתוצאה מאונס ופגיעה מינית?      

ברברה לנג: של פגיעה מינית

ברברה לנג:  אני לא יודעת להגיד אם אונס או לא, אבל של פגיעה מינית

פנינה תמנו: נשים או ילדים?      

ברברה לנג: נערה ואישה

פנינה תמנו: זה הגיע למשטרה או לא?      

ברברה לנג: אני לא יודעת אם הגישו תלונה במשטרה

פנינה תמנו: את יכולה לבדוק בבקשה? כדי שאני אדע להוסיף על המספרים של המשטרה

ברברה לנג: אני אבדוק ואני אעביר את זה

פנינה תמנו: מה אתם עושים במצב כזה שאתם יודעים שזה עוד יותר רגיש? הכול רגיש, כל פגיעה מינית היא רגישה, אבל בטח בסיטואציה של ההתמודדות כשהם לא בבתים שלהם, חלק לכי תדעי אם הם חוו תופת והמשפחה נרצחה או שיש בן משפחה שהוא חטוף/חטופה וכיוצא בכך

ברברה לנג: אני לא יודעת במי מדובר, אין לי פרטים, רק לגבי זה שהם הגיעו למרכזים האקוטיים

ברברה לנג:  זה המידע היחיד שיש לי

פנינה תמנו: מי נותן להם ליווי נפשי?      

ברברה לנג: יש עובדת סוציאלית שנמצאת במרכז האקוטי שנותנת במיידי את הליווי האישי ובנוסף לזה אפשר לקבל המשך טיפול במסגרות המתאימות לאותם המקרים, שהם לא שלנו, שהם אחר כך בחוץ

פנינה תמנו: בסדר גמור

פנינה תמנו:  אני רוצה לדעת, אחר כך תבדקי לנו, ברברה, שהן מטופלות ושיש להן ליווי רגשי ונפשי

ברברה לנג: אני אנסה לבדוק

ברברה לנג:  אני לא יכולה לדעת אם היה ליווי רגשי לאחר היציאה מהמרכזים האקוטיים כי אחר כך זה תלוי באותה פונה אם היא באמת רוצה לקבל המשך טיפול או לא

ברברה לנג:  על זה אין לי איך לעקוב, אבל לגבי התלונה למשטרה אני יכולה לנסות לבדוק

פנינה תמנו: אוקיי, תודה

מלי אורגד: אז אני אמשיך

מלי אורגד:  עם פרוץ המלחמה, אנחנו גם אמרנו את זה, הפצנו נהלים, תקנות, הסברים לכל המלונות, לכל הרשויות, גם בתחום של אלמ"ב וגם בתחום של פגיעות מיניות, נוהל שקבע מי מטפל, מתי וכו'

מלי אורגד:  אני לא אאריך בזה, אבל חשוב לי להגיד שהדברים היו מאוד מאוד ברורים כבר בתחילה

מלי אורגד:  את בוודאי יודעת שאנחנו כמשרד רווחה נכנסנו לכל המלונות והיינו שם כמתכללים לפחות את תחום הרווחה, בכל המלונות

מלי אורגד:  ממש התנדבנו

מלי אורגד:  גם אני ירדתי לאילת וגם לים המלח כדי להיות שבוע פה ושבוע שם, כולנו התגייסנו לעניין

מלי אורגד:       לפני הנתונים, משרד הרווחה נתן תקנים, 190 תקנים, לרשויות ולמחוזות על מנת לתכלל את האירוע הזה, הבנו שיש פה אירוע - - -      

פנינה תמנו: אז יש לנו 120 תקנים של משרד רוה"מ, 190 של משרד הרווחה

מלי אורגד: משרד הרווחה נתן 190 תקנים לרשויות המקומיות

פנינה תמנו: שזה מה אמרתם להם? גייסו עכשיו עובדת סוציאלית שנכנסת לתוך הזה?      

מלי אורגד: נכון

מלי אורגד:  אני אתן דוגמה של שדרות שבמקרה הבוקר דיברתי עם מנהל המחלקה מה הוא עשה

פנינה תמנו: לפני כן, כמה איוש יש לכם?      

מלי אורגד: אין לי את האיוש, אני כן יכולה - - -      

פנינה תמנו: מה זאת אומרת? ואם יש רק אחד שגייסתם?      

מלי אורגד: נכון, רגע, שנייה

מלי אורגד:  יש לי באופן חלקי

מלי אורגד:  אני יכולה להגיד במחוז תל אביב ובמחוז צפון, אבל אין לי איוש מלא, לא קיבלתי את הנתונים המלאים

פנינה תמנו: כמה? תגידי בכל זאת ואז אולי נראה מגמה

מלי אורגד: אני אגיד לך, למשל בשדרות, הבוקר דיברתי עם מנהל הרווחה, שדרות זה אירוע רציני, נמצאים שם 36,000 מפונים, מתוכם פוזרו - - -     

פנינה תמנו: רגע, רגע

מלי אורגד: רק אני נותנת דוגמה את שדרות

פנינה תמנו: רגע

פנינה תמנו:  מצד אחד אמרת לי שנתת לרשויות, זה לרשות המפונה או לרשות הקולטת?      

מלי אורגד: גם לרשויות המפונות וגם לרשויות הקולטות

מלי אורגד:  שדרות, שהיא באמת אחת הערים שגם הייתה מפונה ופוזרה ב-115 מלונות

פנינה תמנו: רובם באילת

מלי אורגד: לא, ב-38 רשויות מקומיות, חולקו להם 23 תקנים, מתוכם 17 אוישו

מלי אורגד:  זה נתון שקיבלתי הבוקר משדרות

פנינה תמנו: אוקיי

פנינה תמנו:  עוד

מלי אורגד: במחוז צפון, אני מדברת על התקנים של המחוז, הוא קיבל 28 תקנים, אוישו 13, קיבלו גם תקנים של עו"ס תומך

פנינה תמנו: התקנים האלה, את יכולה להגיד לי אם הם עובדי מטה או עובדים בתוך המלונות? אנחנו מבינים שהאיוש הוא קשה, הוא בחסר, כי לא משלמים טוב לעובדות סוציאליות

מלי אורגד: כן, גם במחלקות הוא קשה, את צודקת

פנינה תמנו: הרבה פעמים גם קשה לגייס לתקופת זמן שהיא לא ברורה, שהיא זמנית, גם תלוי בתנאים שהאוצר נתן לכם, ועדיין – בסדר, תמשיכי, אחר כך אני אבהיר את הנקודה

מלי אורגד: קודם כל אני אדבר באיסוף הנתונים

מלי אורגד:  יש לנו נתונים, אם תרצי נעביר לכם טבלה מסודרת, מלונות, ביקשתם לפי חלוקה

מלי אורגד:  אני לא אתאר פה, אבל אני כן אגיד שאחרי שבחנו את הנושא מול המחוזות והרשויות המפונות, יש לנו 80 מקרי אלימות ועוד 75 מקרים של פגיעות מיניות

מלי אורגד:  בסך הכול 155 מקרים שהגיעו אלינו וטופלו על ידינו, חלקם דווחו למשטרה, אבל לא כולם

פנינה תמנו: אז 80 מקרים של אלימות בתוך המשפחה, ו-75 מקרים על פגיעה מינית

פנינה תמנו:  מה עוד?      

מלי אורגד: ביקשתי גם לראות את התמות המרכזיות, איזה אירועים היו שם

פנינה תמנו: יש עוד פילוחים?      

מלי אורגד: אלה הפילוחים שבדקנו

מלי אורגד:  ביקשת אלימות ופגיעות

מלי אורגד:  מרבית המקרים של אלימות, מה הדברים המרכזיים, קודם כל זיהינו שבמלונות בירושלים היה מקבץ של אירועים, בכמה מלונות

פנינה תמנו: אני אומרת את זה ואני מתעקשת על זה, אני רוצה לראות אם יש במלונות הספציפיים בירושלים, כדי לדעת מי האוכלוסייה, אם מדובר באוכלוסיות ספציפיות, ואני אומרת לכם אם מדובר בעולים וכולנו לא יודעים לתת את המענה זו בעיה סופר סופר קשה בעיניי כשרת העלייה והקליטה לשעבר

פנינה תמנו:  באמת, במיוחד אחרי שרחלי הציפה בפניי

מלי אורגד: שמה?      

פנינה תמנו: את לא הקשבת לרחלי?      

מלי אורגד: לא, אמרת עולים, אני פשוט לא הבנתי

פנינה תמנו: עזבי, תמשיכי

פנינה תמנו:  תבדקי איזה מלונות ואני רוצה לדעת אם זה המפונים העולים

מלי אורגד: יש לנו את כל הנתונים

פנינה תמנו: כולם בעלי זכויות, כולל המסכנים ביותר בחברה הישראלית שהם יותר חלשים וההורים שלהם לא יודעים להיאבק על הדברים שלהם

מלי אורגד: אנחנו נבדוק את זה

מלי אורגד:  בכל מקרה בפגיעות מיניות האירועים המרכזיים היו כמה דברים מרכזיים, היה סקרנות בין ילדי הגן, היו כמה אירועים כאלה, הורדת מכנסיים, כל מיני כאלה שגם בהם אנחנו מתייחסים ומטפלים

מלי אורגד:  פגיעות נגד בעלי מוגבלויות, זה גם משהו שראיתי בנתונים

מלי אורגד:  אנשי מלון או עוברי אורח שפגעו בקטינות שמשוטטות

פנינה תמנו: כמה יש לנו כזה?      

מלי אורגד: יש לי טבלה

פנינה תמנו: כמה? תבדקו

פנינה תמנו:  אתם באים לדיון כזה ואומרים לי יש לי טבלה במשרד?      

מלי אורגד: יש לי נתונים, כל 155 המקרים מסודרים לפי טבלאות

פנינה תמנו: מלי

פנינה תמנו:  תחפשי לנו בינתיים כמה מדובר על עוברי אורח ועובדים של מלון שפגעו בילדות

פנינה תמנו:  אני רוצה לראות איפה המשקל הכבד כדי לחדד את כולנו פה איפה לתת את ה - - -      

מלי אורגד: אין בעיה

מלי אורגד:  בתחום של אלימות במשפחה עיקר האירועים הם בין בני זוג

מלי אורגד:  כל האירועים הללו - - -     

פנינה תמנו: סאיד יודע? מדווח? יודע לטפל באירועים האלה? נכנסים לתמונה?      

מלי אורגד: לא רק סאיד ועוד 165 המרכזים שלנו

מלי אורגד:  את יודעת שיש לנו 165 מרכזים ברחבי הארץ

מלי אורגד:  אותם מפונים בצפון ובדרום, יש מרכזים לטיפול באלימות במשפחה, האירועים מגיעים אליהם ומטופלים גם במקום באותו מלון, באותו מקום שזה קורה

פנינה תמנו: בדיסקרטיות

מלי אורגד: כן, בהחלט

מלי אורגד:  מה אנחנו עושים, גם ברמה הקהילתית, גם ברמה הקבוצתית, גם ברמה הפרטנית?      

פנינה תמנו: סיימת עם הפילוחים?      

מלי אורגד: אלה הפילוחים, יש לי טבלה מסודרת שאני מתכוונת להעביר לך אותה

פנינה תמנו: שהיא תשלים את הנתונים

פנינה תמנו:  תשלימי ונחזור אלייך, מלי

מלי אורגד: כן, בסדר

מלי אורגד:  בתחילת המלחמה וגם חודש אחרי, אני חושבת שגם מיטל דיברה איתך על דפי מידע שעשינו וכתבנו תדריכים והדפסנו אלפים כאלה וחילקנו אותם בכל בתי המלון

פנינה תמנו: אבל בתור מי שנמצאים בתוך המלון כמה הכשרות אתם עושים?      

מלי אורגד: אנחנו נדבר גם על זה

מלי אורגד:  אחרי שחילקנו את דפי המידע - - -     

פנינה תמנו: מלי, בבקשה תעני על השאלות שלי, לא רוצה עכשיו לדבר על דפי מידע, אין לנו זמן, אנחנו כבר שעתיים וחמש דקות

מלי אורגד: עשינו מפגשי זומים עם כל אחד מהמחוזות, עם המתכללים של המלונות

פנינה תמנו: בזומים? כשאתם נמצאים פיזית שם? אני לא מבינה אתכם

מלי אורגד: מה זאת אומרת פיזית שם? מי זה נמצא? אני לא נמצאת פיזית שם

פנינה תמנו: עובדים סוציאליים

פנינה תמנו:  אני הגעתי לאילת, היה

פנינה תמנו:  הגעתי לנתניה, היה

פנינה תמנו:  או שאתם רוצים שאני אתן לכם את כל המחמאות והפרגונים

מלי אורגד: פנינה, לא הבנת אותי נכון

מלי אורגד:  אני אסביר לך

פנינה תמנו: מלי, אני רוצה לדעת, אותו עובד סוציאלי שיושב בקבלה, עם הווסט היפה שלכם שעשיתם מיתוג מהמם, האם אתם גם יודעים לקחת אותם לאיזה אולם במלון ולעשות סדנאות או סתם להגיד מהשעה הזאת עד השעה הזאת - - -     

מלי אורגד: אז נעשו בהחלט

מלי אורגד:  רגע, נעשו גם בהתחלה, בתחילת החודש הראשון, גם נעשו זומים, גם נעשו סדנאות

מלי אורגד:  הקמנו 70 מועדוניות עבור ילדים בגילאי 3 עד 12, בתוך המלונות, הוקמו 18 קבוצות הורים וקבוצות ילדים

מלי אורגד:  בתוך כל 70 המועדוניות

מלי אורגד:  הרי זה צרכים שצריכים לעלות

מלי אורגד:  18 קבוצות הורים, קבוצות ילדים

פנינה תמנו: קודם כל זה יפה

פנינה תמנו:  זה יוזמה שלכם?      

מלי אורגד: בוודאי שזה יוזמה שלנו

פנינה תמנו: זה יפה, למרות שאנחנו, שוב, מדברים על הרבה מאות מלונות שהיו, וזה לתשומת לב משרד ראש הממשלה

פנינה תמנו:  כי בואו, אנחנו גם יודעים שבמשרד הרווחה התקציבים הם לא כאלה גדולים, אבל זה יפה, זה ראוי לציון, מלי

מלי אורגד: עשינו את זה אחר הצוהריים לאחר הפעילות של הילדים במסגרות הגן

פנינה תמנו: שלא ישוטטו

מלי אורגד: כן, שלא ישוטטו

מלי אורגד:  כל המרכזים שלנו ממשיכים לטפל גם בילדים, גם סביב התייעצויות, הדרכות, סדנאות

פנינה תמנו: את יכולה להגיד שיש לכם את זה בכל מלון?      

מלי אורגד: את מה?      

פנינה תמנו: את המרכז הזה, היום

מלי אורגד: כן, בוודאי

פנינה תמנו: לא, את לא יכולה להגיד, יש לך 70 ויש 100 מלונות

מלי אורגד: את מדברת על המועדוניות? לא

מלי אורגד:  אנחנו עשינו איזה שהוא מיפוי ובמלונות שהיה שם ריכוז של ילדים הוחלט היכן להיכנס, אבל יש לי את זה בכל המחוזות ב-70 מלונות מתוך, כמה מלונות יש? 300, אז בוודאי שאין לי את זה בכל המלונות

מלי אורגד:       בנוסף לכל זה וגם מתוך ההבנה שאנחנו צריכים להקים, ודיברו פה על צוותי מנהיגות וכו', גויסו 28 עובדים סוציאליים קהילתיים בכל הארץ שנכנסים לכל המלונות פעם בשבוע, הם נדרשים לעשות גם מיפוי של הצרכים, לראות מה הצורך בכל מלון ובהתאם גם להיות שם, לתווך בין המפונים לבין המענים הנדרשים, הם מציגים בפנינו את הצרכים ומגיעים - - -      

פנינה תמנו: יש בעיה שמגיעה אליכם, למי אתם פונים? אתם יודעים איך זה נראה עכשיו? שאנחנו הרווחה עושים את המקסימום שלנו, אנחנו המשטרה נעשה את המקסימום שלנו, אנחנו הבט"פ נעשה את המקסימום שלנו, אבל אין איזה – יש משל"ט, יש מחשבים, אבל אין אבא ואמא

מלי אורגד: בכל המלונות יש עובדים סוציאליים, היום בכל מלון יש עובד סוציאלי, או של הרשות המקומית, עכשיו זה הועבר לרשויות המקומיות, חודש-חודשיים לפני זה היה מטעמנו, מטעם המשרד, העברנו את זה לרשויות המקומיות אבל כמובן בפיקוח שלנו

מלי אורגד:  אנחנו נמצאים שם לכל צורך שעולה

מלי אורגד:  הרשויות המקומיות בחלק מהדברים, בקהילה, יש דברים שהם מתמודדים איתם, מפנים למשטרה, הדברים מטופלים כראוי ולא מגיעים אלינו

פנינה תמנו: כן, אבל את יודעת, אני הייתי באילת, פגשתי את ראש העיר לנקרי, שקלט 60,000 תושבים מפונים כשיש לו 60,000 תושבים שלו

פנינה תמנו:  הציפייה שהם יצליחו להרים את הדבר הזה כשבן לילה הם הכפילו את מספר התושבים זו ציפייה שהיא לא ריאלית

פנינה תמנו:  אני מבינה את זה, אני יודעת שהרווחה עושים, אני יצאתי מנקודת המוצא הזאת

פנינה תמנו:       אני כן אומר, שימו לב לפערים בין הדיווח של מה שהרווחה מקבלים, שזה האזורים הרכים יותר, לבין מה שלא הגיע למשטרה

פנינה תמנו:  זאת אומרת המשטרה כאן, אתם דיווחתם על כמה עשרות שהם פחות מ - - -     

מלי אורגד: נכון, אבל לא כל הדיווחים גם צריכים להגיע למשטרה

פנינה תמנו: גם לא כל דיווח רוצה להגיע למשטרה, ודאי

מלי אורגד: גם לא רוצה, את צודקת לגמרי

מלי אורגד:  אמרתי שהבוקר דיברתי עם עיריית שדרות, אני רוצה לספר לך מה נעשה שם בשדרות, שזו באמת עיר מאוד מאוד גדולה - - -     

פנינה תמנו: מלי, אני יודעת שאתם - - -     

מלי אורגד: פחות מעוניינת

פנינה תמנו: לא, זה לא פחות מעוניינת, אני צריכה את המיקוד על המוגנות, על המאבק באלימות

מלי אורגד: אז אני רוצה לספר לך על איך רשות כזו שקיבלה 23 תקנים, נכון היא איישה רק 17, אבל עדיין משמעותי, איך היא טיפלה בזה

מלי אורגד:  הם עשו קודם כל הסברה בכל המלונות

מלי אורגד:  הרשות עצמה לקחה על עצמה בתוך המלונות שיש את המפונים שלה, היא הגיעה ונתנה הסברה

פנינה תמנו: הייתי בחמ"ל, יש שם נשים מדהימות בחמ"ל שלהם, ראיתי את זה

מלי אורגד: נכון

פנינה תמנו: ראיתי את זה עם יהודית אוליאל, סגנית ראש העיר, ובכלל כל החמ"ל של המתנ"ס, הם עושים שם עבודה מדהימה

מלי אורגד: גם מחלקת הרווחה

מלי אורגד:  הם עשו סדנאות, גם לתושבים, גם בגני הילדים ובבתי הספר

פנינה תמנו: את יכולה להגיד שזה נעשה גם כלפי קהילות אחרות?      

מלי אורגד: אני יכולה להגיד שהרשות הזו היא רשות שהיה צריך באמת לעשות את כל העשייה הזאת

מלי אורגד:  היו רול-אפים, היו הרבה סדנאות שנעשו, אנחנו משתדלים לעשות את זה ברשויות המועדות לפורענות, למשל יש רשויות בעוטף - - -     

פנינה תמנו: לא, לא, לא, אני לא רואה רשויות מועדות לפורענות, אלימות יש בכל מקום, בכל אזור

מלי אורגד: נכון, אבל עדיין, בשדרות ואופקים יותר, מה לעשות?      

פנינה תמנו: מה בשדרות ואופקים יש יותר? איך את יכולה להגיד דבר כזה?      

מלי אורגד: היו לנו יותר נתונים

מלי אורגד:  הנתונים שאני מתארת בפנייך, ה-155, חלק גדול מהם היו משדרות

מלי אורגד:  זה נתון שקיבלנו

פנינה תמנו: אז הם יותר נפגעים

מלי אורגד: נכון, זה בדיוק מה שאני אומרת

פנינה תמנו: אז אחרי שתביאי לי פילוח כמה עוברי אורח פגעו בהם אז אולי זה אומר לך שיש קודם כל יותר תושבים משדרות ומאופקים

פנינה תמנו:  בואו ניזהר לא להכתים אותם

פנינה תמנו:  יכול להיות שיש שם יותר עובדים סוציאליים שיודעים להציף את זה, כי את אומרת שיש יותר סדנאות

פנינה תמנו:  אני יכולה להראות לך איך במעגל קסמים, זה מאוד תלוי כמה כוח אדם יש לך, כמה אתה באמת נותן תשומת לב, כמה הרשות היא חזקה ואז הדברים יותר צפים

מלי אורגד: את צודקת, נכון

פנינה תמנו: זה לא אומר שהם יותר מועדים לפורענות, זה אומר שלהם אנחנו כנראה נותנים יותר דגש, או שהרשות נותנת יותר דגש

פנינה תמנו:  נא להיזהר בדברים שלכם

מלי אורגד: כיוונת לדבריי, גם אם לא אמרתי אותם באופן מדויק

מלי אורגד:  אכן למקומות הללו ועל פי הצרכים נתנו יותר תקנים, נתנו יותר תשומות, על פי הדברים שהגיעו אלינו ובהתאם לכך גם ניתנו התקנים, גם ניתנו הסדנאות וההסברה שניתנה ברשויות האלה

פנינה תמנו: כן, השלמת הנתונים ואנחנו מתכנסים לקראת סיום

מיטל ברוך: אני יכולה להגיד שרשויות שפונו, אני חושבת שיש להם את הנתונים הכי מדויקים שאפשר, כי אני שמעתי פה הרבה דברים, אבל אני לא חושבת שהם מחזיקים ממש מקרה מקרה

מיטל ברוך:  קיבלתי טבלה עם מקרה מקרה, כל מקרה מי היה, מי היה מעורב, מי פגע, איפה זה קרה

פנינה תמנו: מה את יכולה לתת לנו בינתיים?      

מיטל ברוך: אני יכולה להגיד לך שיש אירועים נגד קטינים במשפחה

פנינה תמנו: כמה?      

מיטל ברוך: מה שכרגע מולי, אלימות נגד קטינים, בדרך כלל זה על ידי ההורים

פנינה תמנו: או לא רק, זה יכול להיות דודים, סבים, אחים

מיטל ברוך: לא, מה שאני אומרת זה הורים

מיטל ברוך:  סבים לא היה לי פה

פנינה תמנו: מה, אלימות או עבירות מין?      

מיטל ברוך: אלימות נגד קטינים במשפחה שמטופלים על ידי חוק נוער

מיטל ברוך:  יש שמונה מקרים

מיטל ברוך:  פגיעות מיניות, הפגיעות המיניות שאמרנו, יש כשלוש או ארבע פגיעות מיניות בין קטינים, לא ילדי הגן מה שאמרנו, אלא כנראה בני נוער שיכול להיות שגם לא הגיעו למשטרה

פנינה תמנו: את ספרת עכשיו?      

מיטל ברוך: אני יושבת על זה

מיטל ברוך:  עד 12 בלילה אני מנסה לסדר את הנתונים אז אני קצת מכירה אותם, אבל סימנתי עכשיו את האירועים כי זה ממש מסודר לי בצורה מסודרת

פנינה תמנו: אם ישבת על זה עד 12 בלילה כבר היית צריכה להביא לי פילוח של ה-80

מלי אורגד: יש, אנחנו נעביר לך הכול

מיטל ברוך: יש אירוע אחד, מה שכרגע אני רואה, יכול להיות שאני מפספסת, כמה שישבתי - - -     

פנינה תמנו: אני אגיד לך את האמת, זה נראה כאילו שלא באת מסודר

פנינה תמנו:  בפעם הבאה לבוא מסודר

פנינה תמנו:  אם ישבת עד 12 בלילה, גברתי הנכבדה, היית צריכה לבוא עם טבלה ולהגיד לי 20% זה ככה, מספרים מוחלטים אם צריך

פנינה תמנו:  אבל די, אני לא יכולה לחזור על אותה רוטינה, אני כל הזמן מרגישה שאני כמו איזה פטיפון, כל הזמן, כאילו אני צריכה לבקש את אותו דבר

פנינה תמנו:  תמונת מצב, זה דבר בסיסי מאוד שצריך לתת לנו בוועדות

פנינה תמנו:       מישהו רוצה לומר משהו לפני שאני מסיימת? כן, רחל

רחל יעקובס: ברשותך, לסיום אני רוצה לנצל את הבמה החשובה פה, שכל משרדי הממשלה פה, בואו גם נתכונן ליום שאחרי

רחל יעקובס:  אם אנחנו מדברים על 10% שהגיעו, ואני חושבת שאפילו פחות הגיעו, יום אחד יגיעו יותר ובואו נתכונן לזה, שזה לא יפתיע אותנו

פנינה תמנו: זה נכון

פנינה תמנו:  אני חושבת שלאף אחד מאיתנו אין את הזכות להוריד רגל מהגז, אין את הזכות שלא להפוך כל אבן כדי להעניק ולוודא שאנחנו עושים, לפחות מהצד שלנו כמדינה, את כל שניתן כדי להעניק מוגנות לילדים המתוקים שנמצאים במלונות

פנינה תמנו:  תסתכלו עליהם תמיד לנגד העיניים שלכם, יכול להיות שיש הורים שנמצאים בסטרס, עברו דברים מאוד מאוד קשים ואז גם מטבע הדברים יכול להיות שהם מאפשרים טיפה יותר לילדים להסתובב במלון

פנינה תמנו:  הילדים האלה צריכים להיות מוגנים, צריך עוד עיניים ועוד עיניים שפקוחות במרחב הציבורי, בשטח הציבורי

פנינה תמנו:       כמו שרחלי סיפרה שהיא ראתה, שהיא הייתה ערנית, היא ראתה אדם בן 70 לוקח שלושה ילדים, עובד מלון, למינוס 1 והיא מבינה שזה לא תקין

פנינה תמנו:  זה למנוע את המקרה הבא

פנינה תמנו:  לעולם לא נדע מה קרה שם, אבל בוודאי את יכולה להיות סמוכה ובטוחה שאת הספק את הסרת

פנינה תמנו:  כשיש ספק אין ספק

פנינה תמנו:       אבל צריך גם תכלול

פנינה תמנו:  משרד ראש הממשלה

פנינה תמנו:  אתם צריכים יותר להדק את החגורות

פנינה תמנו:  נעשית פה המון עבודה, התכלול הוא עדיין לוקה בחסר, צריך תוכנית שהיא מאוד ברורה, פורום שהוא מאוד ברור של אנשים שאחראים והם הכתובת במלונות האלה

פנינה תמנו:  זה לא אומר שמסירים את האחריות מכלל הגורמים הרלוונטיים או את שיתופי הפעולה עם הרשות המקומית, יכול להיות שבאמת בסוף תגידו שמי שאחראי זה מטעם השלטון המקומי, יותר קל לנו להעביר להם תקציב, יותר קל לנו שראש עיר מעמיד עובד

פנינה תמנו:  אני לא יודעת, אבל צריך לטפל באירוע הזה

פנינה תמנו:       משטרת ישראל, אני מבקשת לעקוב כמה זמן לוקח לטפל בתלונות, כן המעטפת הדיסקרטית, כי אז יכול להיות שבגלל שכולם בתוך מרכזים, גם השמועות יכולות לרוץ מהר מדי ואם הדברים לא בוצעו נכון אז זה גם יכול לעשות אפקט הפוך שהנפגע הבא או הנפגעת הבאה לא ירצו להתלונן, כי זה בתוך קהילה, זה יכול לייצר סכסוכים

פנינה תמנו:  יש לזה כל כך הרבה היבטים

פנינה תמנו:  לכן אני חושבת שגם המשטרה תעקוב מצד אחד שכל התלונות שלכם, כמה שיותר לרדת לרזולוציה, להדליק את האור על הנתונים כדי להבין את תמונת המצב ואיפה הפוקוס שאתם צריכים לתת, כולל מש"ק קהילתי והטיפול שהוא צריך להיות טיפול ראוי ודיסקרטי

פנינה תמנו:       גם אתם, אגב, יש לכם פה מומחים מהמגזר השלישי, אתם יכולים להתייעץ איתם, עם מרכזי הסיוע, להבין איך לעשות את הדברים בצורה נכונה

פנינה תמנו:  יש לכם את המועצה לשלום הילד כשמדובר בקטינות וקטינים, כדי שבאמת ייתנו לכם אינפוטים שאנחנו לא בהכרח יודעים או לא רואים כאנשי מקצוע שצוללים מזווית אחרת ומהיבט אחר

פנינה תמנו:       משרד הבט"פ, אני חושבת שגם את מבינה, אל מול העבודה המאוד מאוד אינטנסיבית שאתם עושים, צאו מהזומים, רצוי שזה יהיה יותר בשטח, יותר במלונות

פנינה תמנו:  דיברת על הסנסור בקצה ושזה מאתגר, אתם תפתרו את זה

פנינה תמנו:  אתם תשבו בסוף ותפתרו את זה

פנינה תמנו:  קחו כמה צעדים את הדיון הזה, זה בשבילכם, זה גם לאפשר לכם, בסוף תיקחו את זה כמתנה, דיונים שנעשים פה זה קצת רגע להוציא אתכם מהעבודה, מהריצות, להציף לכם כמה דברים

פנינה תמנו:  קחו, שבו, כל האנשים שנמצאים פה, זה אנשי העבודה שלכם, כולל אלה שלא באו ממשרד רוה"מ שהם אחראים דווקא על הנושא הזה ולא הגיעו

פנינה תמנו:  שבו, חדדו, תביאו תוכנית, אני רוצה לראות תוכנית חירום, איך זה פועל

פנינה תמנו:       תוך שבועיים? אני מאמינה שכבר יהיה לכם תוכנית שהיא מעודכנת, זה אפילו הרבה זמן, להביא תוכנית, משרד רוה"מ, שהיא מתכללת את הכול, את כלל הפעולות של כולם, שזו התוכנית שאתם יודעים שהיא עובדת, כולל אגב רח"ל, אם הם עדיין בתמונה

פנינה תמנו:  הם בפנים?      

איתמר בן-ישראל: לא באלמנטים האלה

פנינה תמנו: זה משרד התיירות?      

איתמר בן-ישראל: שוב, אנחנו פותחים פה את סאגת הטיפול במלונות שהיא מבוזרת ברגע שלא הופעלנו על פס"ח

פנינה תמנו: כן, זה שונה

פנינה תמנו:  אני יודעת

פנינה תמנו:  אבל כך או כך שתהיה תוכנית

פנינה תמנו:  עזוב, סמכויות זה פחות, אתם צריכים להבין שאתם הסמכות הגבוהה ביותר, משרד רוה"מ

פנינה תמנו:  תגישו לי תוכנית בעוד שבועיים, לא רק בהיבט של המוגנות, אני רוצה לראות את התוכנית כולה

פנינה תמנו:  אנחנו כנסת ישראל, אני אעביר את זה ליו"רים האחרים

פנינה תמנו:  \     משרד הרווחה, אני חושבת שה-120 תקנים של רוה"מ פלוס 190 תקנים של הרווחה, אתם יכולים לעשות עם זה - - -     

איתמר בן-ישראל: התבשרתי תוך כדי הוועדה שהמספר בחודש האחרון ירד לאזור ה-40

איתמר בן-ישראל:  המשרדים משכו אותם חזרה

פנינה תמנו: כי אתם בניתם על התנדבות

פנינה תמנו:  לא בונים על התנדבות

פנינה תמנו:  אני אספר לך סיפור, סיפור אוקראינה, אין מה לעשות, אוקראינה זה הניסיון הכי חזק שלי

פנינה תמנו:  ביקשנו באיזה שהוא שלב, נתקלנו בחסמים, משרד האוצר, עד שהביא תקנים, עד שזה, כל נתב"ג מפוצץ פליטים

פנינה תמנו:  על פי חוק השבות, יהודים וזכאי שבות

פנינה תמנו:  בשלב מסוים אני רואה את העובדים שלי קורסים ואין אפשרות לצאת, בני 70 עומדים שעות על גבי שעות ואפילו ימים אם אנחנו לא מטפלים באירוע, אז אנחנו מבקשים מתנדבים

פנינה תמנו:  מישהו הציע את הסיפור הזה של לשאול ממשרדים מתנדבים ואיזה מתוקים, מי הגיע אליי? בלי לזלזל

פנינה תמנו:  תזמורת המשטרה, תזמורת – הם יושבים שם, מכינים להם קפה, אבל מה הם יכולים לעשות איתם?      אז בואו, הם באמת היו מדהימים, חס וחלילה אני לא מזלזלת בהם, אבל זה היה אירוע שממחיש שאי אפשר לבנות רק על מתנדבים, צריך למצוא פתרונות

פנינה תמנו:  וגם אם היו יוצאים ואומרים: אתם מתגייסים, בואו לעבוד איתנו, מתגייסים כדי לעזור למפונים, הרבה מאוד אנשים היו מתגייסים מהמקצועות האלה

פנינה תמנו:  אני אישית יודעת שעובדים סוציאליים שעזבו את התחום חזרו לתחום כדי לסייע, כולל מורים שחזרו לתחום כדי לסייע

פנינה תמנו:  אז יש לנו עם מופלא, צריך לעשות את הדברים נכון

פנינה תמנו:  שבועיים לקבל תוכנית מכם

פנינה תמנו:       מעבר לכך אתם מבינים מה עומד על הכף

פנינה תמנו:  זו גם הזדמנות בשבילי להודות לכם, למרכזי הסיוע, על כל העבודה והפעילות שאתם עושים למען המוגנות, זה לא מובן מאליו באמת

יעל טל פואה: תודה רבה לך על המעקב

פנינה תמנו: כל טוב, להתראות

פנינה תמנו:  תודה